Hamar kasu berri Andoainen, eta Villabonarekin batera eremu gorrian jarraitzen du - Eskualdea - Aiurri.eus\nHamar kasu berri Andoainen, eta Villabonarekin batera eremu gorrian jarraitzen du\nAiurri 2021-01-13 12:37\nBirusa agerraldi berria izaten ari da Andoainen, urtarrilaren 6tik hona 64 kasu positibo agertu direlako. Intzidentzia tasa 660,53koa da, eta Villabonan berriz 625,32koa. Azken honetan bi kasu antzeman dira.\nAtzo, 14.649 test diagnostiko egin ziren, eta, haietatik, 735 positiboak izan ziren. Lurraldeen arabera: 114 Araban, 370 Bizkaian, 237 Gipuzkoan eta 14 Euskaditik kanpo bizi diren pertsonetan. Bestalde, Osakidetzaren arabera, “urtarrilaren 4tik 10era bitartean metatutako datuak aztertu ondoren, ondoriozta daiteke COVID dela eta 36 hildako egon direla”.\nBirsorkuntza tasa oraindik ere 1,24an dago, iazkoaren bide beretik. Astebetean nabarmen igo da. Ospitaleratzeei dagokionez, azken egunetako presioak UCI-ZIUko okupazioan eragin du. 355 lagun daude ospitaleetan, eta zainketa intentsiboen unitatean 78. Atzokoan baino 3 gehiago.


Urten neikian | Aixebe & Abante\nPosted on marzo 26, 2020 por Oier Gorosabel Larrañaga en ariketak, arrazonamendu klinikoa, fisioterapia, kirola // 0 Comentarios\nPoliziarik bako eremuetan\nEnpresa gorabeherengaittik, COVID-19 pandemia honetako konfinamendu egoera honetan lantokira juan bihar izaten naiz astian pare bat bidar. Ahal danik eta gitxien urtetzeko, hórrek egunok erosketak egitteko aprobetxatzen dot.\nOndarru-Lekitto juan-etorrixan, badakat aukeria mendi bideren baten sartzeko, eta kotxia iñok ikusten ez daben lekuan lagata, mendi buelta bakarti bat egitteko. Speleo kontuak dirazela eta inguruok ondo ezagutzen dittudaz, eta badakitt horrenbeste. Osasun baldintza guztiak beteta, eta iñor arriskuan ipiñi barik urten neikian.\nBaiña ez dot egitten.\nEgin neikian, baiña ez dot egitten. Batetik, ez dakatelako arratoi eta katuetan jolasteko umorerik, txarto kudeatutako egoera honetaz diskutitzeko gaitasunik ez daken poliziekin. Baiña, batez be, ez dakatelako oiñaz ibiltzeko aparteko gogorik. Ni ya ibiltzen naizelako; esan dot noiz; astian pare bat bidar, badakat hankak astintzeko eta eguzkittan edo eurittan ibiltzeko aukeria. Horregaittik, eta kirolzalia ez naizelako (lehendik be etxatan kostatzen etxian urten barik egotia) ez naiz txarto egoten.\nBaiña gogua kentzen destana ez da hori. Urtetzeko gogorik ez badakat, batez be, urten ezinda dagozenak goguan izatia da. Kontsolamentu pobria, oso pobria izango litzake neretako XX parajetik YY-ra (ez dot pistarik emongo) gustora ibiltzia, arnasa libre hartzen, korrika eta saltoka nahiko baneu. Jakin badakittelako etxian 12 egun urten ezinda dagozen ume bi zain dakadazela. Eta zorionez, umoria ez dabe galdu; eta zorionez, sendo dagoz eta egoeria ulertzen daben edadia dauke. Baiña… zer gertatzen da azalpenak ulertzeko txikiegixak dirazenekin? Eta 35 metro karratu ziztriñetan bizi dirazenekin, balkoi barik, leihorik bako geletan? Txitxarro kalian estilokuetan, mendixan kontra bizi dirazenekin? Nora noia ni mendixan pasiatzera, egoera horretan urten ezinda (ez errekauetara, ez txakurra pasiatzera) dagon jentia egonda?\nHorrek, pasiatzeko gogua bera be kentzen desta.\nBaiña entzun: XX parajetik YY-ra jentia dabillela jakitzen badot, ez dot nik telefonorik hartuko poliziari deitzeko. Esan izan dot lehen be, eta barriro esango dot: itxialdi honetan hondamen psikiko larrixena seguraski ez da etxetik urten nahi eta ezinda dagozenena izango; ez bada eze, kalian dabillen jentia zelatatzen eta salatzen dabizenena.\nIzan be, neuk ez dakat gogorik edo premiñarik: baiña ulertzen dot sasi-konfinamendu honetan dagozen pertsona batzuen ittolarrixa (aire libreko kirolarixena, adibidez; edo guriak baiño txartuago dagozen umiena). Horregaittik, eta ez dakalako zentzurik Bilbo baten edo Amoroto baten babes-neurri bardiñak ezartzia, ez naiz ni poliziak baiño poliziago bihurtuko, zentzurik ez daukan agindu bat itsuki betearazteko eskatuz.


Froidestrées - Wikipedia, entziklopedia askea.\n49° 56′ 28″ N, 3° 54′ 21″ E / 49.9411°N,3.9058°E / 49.9411; 3.9058Koordenatuak: 49° 56′ 28″ N, 3° 54′ 21″ E / 49.9411°N,3.9058°E / 49.9411; 3.9058\nLa Capelle, Étréaupont, Gergny, Lerzy, Sommeron eta Sorbais\n172 (2018ko urtarrilaren 1a)\n88 (%51.2) 88 (%51.2)\nFroidestrées Frantziako udalerri bat da Aisne departamenduan dagoena, Frantzia Garaia eskualdean. 2013an 201 biztanle zituen.\n2007an udalerrian erroldatutako biztanleak 206 ziren. Familiak 72 ziren, horien artean 20 pertsona bakarrekoak ziren (8 bakarrik bizi ziren gizonak eta 12 bakarrik bizi ziren emakumeak), 12 seme-alabarik gabeko familiak ziren eta 40 seme-alabarik gabeko bikoteak ziren.\n2007an 84 etxebizitza zeuden, 71 familiaren etxebizitza nagusia ziren, 4 bigarren erresidentzia ziren eta 8 hutsik zeuden. Etxebizitza guzti hauek 83etxeak ziren. 71 etxebizitza nagusietatik 62 bere jabearen bizilekua ziren, 8 alokairuan okupaturik zeuden eta 1 doan lagata zegoen; 2 etxek gela bat zuten, 1ek bi zituen, 14 etxek hiru zituzten, 14 etxek lau zituzten eta 40 etxek bost zituzten. 44 etxek euren parking plaza propioa zuten azpian. 24 etxetan ibilgailu bat zegoen eta 41 etxetan bat baino gehiago zituzten.\nFroidestrées udalerriko biztanleria-piramidea 2009an .\n2007an lan egiteko adina zuten pertsonak 152 ziren, horien artean 97 aktiboak ziren eta 55 inaktiboak ziren. 97 pertsona aktiboetatik 87 lanean zeuden (46 gizon eta 41 emakume) eta 10 langabezian zeuden (5 gizon eta 5 emakume). 55 pertsona inaktiboetatik 9 erretiraturik zeuden, 21 ikasten zeuden eta 25 "bestelako inaktibo" gisa sailkaturik zeuden.\n2009an Froidestrées udalerrian 73 unitate fiskal zeuden, 204 pertsonek osaturik. Pertsona bakoitzeko diru-sarrera fiskalaren mediana urteko 15.171,5 euro zen.\n2007an zeuden 4 komertzioetatik, 1 janari enpresa zen, 1 bestelako produktu industrialen fabrikazioko enpresa zen, 1 ibilgailuen saltze eta konpontze enpresa zen eta 1 garraio enpresa zen.\n2000. urtean Froidestrées udalerrian 11 nekazaritza-ustiategi zeuden, 352 hektarea erabiltzen.\nLerzy (1,7 km)\nSommeron (2,9 km)\nGergny (3,5 km)\nSorbais (3,7 km)\nLa Capelle (3,9 km)\nÉtréaupont (4,2 km)\nLuzoir (4,5 km)\nAutreppes (5,3 km)\nBuironfosse (5,7 km)\nEffry (5,9 km)\nOrriaren azken aldaketa: 11 otsaila 2021, 23:16.


Uberan - Euskal Idazleen Elkartea - "Euskal antzerkiaren lekua" aztergai ostegunean Azpeitian\n"Euskal antzerkiaren lekua" aztergai ostegunean Azpeitian\n"Euskal antzerkiaren lekua" izeneko jardunaldia ant0latu dute hainbat eragilek Azpeitiko Antzerki Topaketen baruan, euskarazko teatroa gogoetagai izateko. Ponentziak, mahai-inguruan, aurkezpenak... Liburugintzari dagokionez, Ganbila (Susa-EHAZE) eta Garazin antzerki (Maiatz) proiektuak ezagutzeko aukera egongo da.\nHonatx antolakuntzatik helarazi diguten informazioa:\n"Euskal Herriko hainbat eragileren lankidetzari esker abian da egitasmo berri bat.\nEuskarazko antzerkigintzaren topalekua, arnasgunea, babestokia, itsasargia izan nahi duen hitzordua proposatu nahi dugu, Euskal Antzerkiaren Lekua. Izan ere, euskarazko antzerkiak behar du bere leku berri bat gure lurralde zahar honetan, merezi du leku duinago bat gure kultur paisaian, eman behar zaio leku bereziago bat gure agendan, erabakietan, sormenean, hezkuntzan, maitasunean eta politikan...gure bizitzan. Eta zein hoberik Azpeitia baino guzti horri tokia emateko. Ia berrogei urtez Euskal Antzerki Topaketak euskara hutsean antolatzen, azken urteetan euskarazko antzerkigintzaren dinamika auspotzen eta antzerki sormenari bere abaroa eskaintzen dion herria. Azpeitia da euskal antzerkiaren lekua.\nLehen hitzordu honetan, euskarazko antzerkigintzan diharduten hainbat aritu eta aditu bilduko gara egun osoko jarduna partekatzeko. Euskarazko antzerkigintzako agente desberdinek osatzen dugun balio kate guztia agerian jarri eta guztiok biltzen gaituen argazki aberatsa osatu nahi dugu. Elkarrekin ditugun erronketaz solastu, gabezietaz hausnartu, lorpenak partekatu, ezagutzak batu eta lankidetza sareak osatu nahi ditugu guztiok batera bide berri bat marrazten hasteko. Ezagutzeko, gozatzeko, pentsatzeko eta batik bat eraikitzeko koordenadak adostera goaz.\nPlazer handiz, gonbidatuak daude euskarazko antzerkigintzan diharduten antzezle, zuzendari, programatzaile, gidoigile, konpainia, banatzaile eta bestelako eragile oro.\nParte hartzea doakoa da eta izena eman beharko da HEMEN."\nJardunaldiko egitaraua osorik:


Gu - Domitila Shop Online\nMaría eta Lucía gaituzue, lehengusina, lagun eta bazkideak, Domitila izenarekin sortu genuen gure proiektua gure birramonaren omenez.\nModan dihardutako belaunaldi baten ondoren jaio da Domitila.\nElkarrekin hazi ginen, eta txikitatik egon gara mundu horri lotuta, eta hura da gure grina eta bizimoduetako bat.\nFinantzen eta estrategiaren arloan jardun ondoren, gure noranzko profesionalak elkartu egin ziren berriro, eta proiektu honetan murgiltzea erabaki genuen, gure amek -dena erakutsi diguten emakumeek- egindako bideari jarraituz.\nZorioneko sentitzen gara, gure pasioa gure lana bihurtu ahal izan dugulako.\nFamilia bihurtu den talde ezin hobea sortu dugu. Beraiekin egunero lanean dihardugu Domitila gure balio guztiak islatuko dituen eremua izan dadin.\nGauza xumeak gustatzen zaizkigu, denboraz kanpokoak, mimoz eta maitasun berezi batekin diseinatuak. “Gune berean gaur egun dagoen guztia” leloarekin definitzea gogokoa dugu.\nEskerrik asko bisitan etortzeagatik eta gu pixka bat gehiago ezagutu nahi izateagatik!\nMaría eta Lucía


Batzarra izanen dute gaur Huertas de Peraltako langileek enpresa zuzendaritzarekin\n2019ko uztailaren 24a, asteazkena | Ordua Euskal Herrian 02:43:29\nAsteazkenerako eman diote langileen ordezkariei enpresa zuzendaritzatik batzartzeko hitzordua. 12:00etan izanen da. Langileek prest dute enpresari mahai gainean jarriko dioten proposamena.\nAzkoienera begira gaude. Gaur baliteke albiste gehiago iristea. Huertas de Peralta lantokiko langileak seigarren eguna dute gaur greban. Zortzi lankideren kaleratzeengatik ari dira protestan. Berriz ere hartzeko eskatzen ari dira. Eta gaurko eman diote langileen ordezkariei enpresa zuzendaritzatik batzartzeko hitzordua. Goizean izanen da eta langileek prest dute enpresari mahai gainean jarriko dioten proposamena.\nAbenduaren 26an hasi zuten greba mugagabea botatako zortzi lankideak berriz ere hartzeko eskatuz.\nIazko irailean, langile batzordea osatzeko hauteskundeetan, LABen izenean aurkeztutako migratzaile marokoarrek lortu zituzten jokoan ziren bederatzi ordezkarietatik sei. Orduz geroztik, lan baldintzetan hobekuntzak izan dira enpresan: hainbat kontratu finko bihurtu dira, eta lanaldiak nabarmen murriztu. Baina, tarte honetan, Huerta de Peraltak LABekin lotura zuten lau behargin kaleratu ditu.\nHuertas de Peralta enpresak diru publikoa jasotzen du: 280.000 euro LAB sindikatuak jakinarazi duenez. Onartezina da langile pobreak sustatzea, nabarmendu du sindikatuak. Enpresak zein jarrera hartuko duen, zain daude langileak. Baina badirudi gaur batzartzeko aukera izanen dutela.\nGreba mugagabean segitzen dute eta lantokiko atarian protesta eta informazioa zabaltzen. Horrez gain, urtarrilaren 4an elkartasun eguna deitu dute Azkoienen. Huertas de Peralta lantokiaren parean eginen dute protesta eta urtarrilaren 7an astelehenarekin protesta Iruñera ekarriko dute. Manifestazio deia egin dute eguerdiko 12etan udaletxe plazatik. Hori bai, gaurko batzarretik akordioarekin irtengo balira bertan behera utziko lituzkete deialdi horiek. Oraingoz baina, mantendu egin dituzte.\nJoan den ostiralean Iruñean egindako manifestazioaren ondoren, Huertas de Peralta enpresaren atarian egin zuten protesta. Kamioiak sartzea oztopatu nahi izan zuten, eta LAB sindikatuak salatu duenez, lehen egunean bezala, oldartu egin zaizkie foruzainak beharginei. Zaurituak eragin dituzte; horien artean dago Huertas de Peraltako langile batzordeko burua. Liskar horiek direla eta, oldarraldia dela eta, Mari Jose Beaumont Barne Kontseilariaren dimisioa eskatu du LAB sindikatuak.\nEgurdiko Euskalerria Irratiko Iruñerrian Gaur albiste kontakizunean hitz eginen dugu Ramon Lacalzada LAB sindikatuko ordezkariarekin Huertas de Peraltako langileek enpresa zuzendaritzarekin izandako bilerak zer eman duen jakiteko.


7 puntako nortasuna: alde edo kontra • ZUZEU\nKattalin Minerrek Gaur 8n idatzi artikulu hau zer iruditzen zitzaidan galdetu zenidan atzo. Ni, erantzun gabe, beste bide batetik saiatu nintzen.\nElkarrizketan aurrera egin ahala, zabar samar azaldu nizun, nortasun kolektiboaren ardatza eta -ismoen lotura, enpatia moduko batean edo antzekotasunaren ilusioan eta desiran, behintzat, sostengatzen zela orain gutxira arte: zeu bezalakoak, zeure egoeran zeudenak edo egon zitezkeenak, eremu komun orokor bat partekatzen zutenak; antzeko izan nahi, elkarrekin egon nahi, bihar neu banaiz ere ondokoarekiko laguntzeko edo elkarrekintzarako borondate batean (“abertzale izanez gero gaur/ gauden denok anai”,gogoratzen?) azken finean.\nUrte batzuetatik hona, hautsi dela anphora, eta familia-subjektu moderno handiek ez gaituztela edo ezin gaituztela ordezkatu esaten da. Gure nortasuna konplexuagoa dela, inor ez dela eroso kategoria handietan eta, bere burua ezaugarritzeko, inor ez da kategoria bakar edo kategoria gutxi batzuetara mugatzen. Inoiz gutxitan ordezkatzen gaitu kolektibo batek, beti dago edo orokortasun lausoegi bat edo ñabardura gehiegizko batzuk. Edo aitzakiaren bat: elkartasunak eskatzen duen ardurarekikoa (adibidez).\nErtz askoren batura gara: ados. Subjektu asko gara aldi berean: ados.\nEta nortasun oro da afirmazio ariketa bezainbeste aurkakotasun ariketa. Espainiar izatea, frantses ez izatea baita (goi mailako kirolaria ez bazara behintzat, naziotasun bikoitzarekin). Baina, egun ez ote den gehiegi azpimarratzen diferentzia. Bakarrak garela eta ez inoren antzerakoak: ni ez naiz zu!\nDena dela, gauzak ere ez dira erabat horrela.\nMarketingak ere izango du zer ikusirik. Sujestio mezu guztiak norberaren ezberdintasuna azpimarratzera bideratzen dira. Zergatik zaren berezia, zergatik zuk bai eta bestek ez eta nola ezberdindu besterengandik: zure estilora janztea; tatuaia bat egitea modan dagoelako, baina besteren ezberdina (nola ez ba!), oporretara denak doazen baina ustez salbaiak izaten jarraitzen duten lekuetara joatea.\nMinerrek artikuluko pasarte batean dio: “Zergatik ez esan ba, norbera nornahi izateaz gain, zernahi izateko gai denik? “Zernahi” horrek ezin ote ditu batu beregan, norekin larrutan egiteko hautuak, gogoak; zer generorekin zer harreman izateko nahiak, gaitasunak; zer generoren parte izan, edo bat berarena ere ez izatea; sistemari hortzak erakutsi, edo hortzetan eman; nolako emakume (edo gizon, edo ez-gizon, edo gizonberri edo anti-gizon) izateko aukera, gogoa… Estankoa ez den izaera bat, uneoroko eraldaketa ahalbidetzen duena.”\nDeplau gogoratu nintzen Amador Fernandez Savaterrek politikaz dioenarekin:“La política consiste en la práctica de hacernos cargo en común de los asuntos comunes.”\nDiferentziaren diskurtsoak, nortasunen atomizazioak eta aldagarritasun/malguntasunak, ezinbestean, komunean ditugun arazo komunei aurre egiteko praktikak aberastu bezala ez ote dituzten zailtzen, galdetu nahi nizun. Gero eta talde txiki eta diferenteagoetan ordezkatzen bagara gure espazio komunak ez ote diren anizten eta zailtzen, biderkatzen eta zatikatzen, biak aldi berean.\nSociofobiaz hitz egiten amaituko dugu azkenean. Renduelesek, egileak, esan berri du: “Queremos ser individuos libres sin ataduras pero que todos los demás formen una comunidad cálida que nos apoye si tenemos problemas.”\nidentitatea, kattalin miner, nortasuna, sociofobia\nZer ikusten duzu etxeko leihotik?


naiz: Iritzia | Opinión - Jata zabortegia. «Bai! Hor badago zerbait!»\nArtur Zubiri Ibarrondo\nHarira. Luzatu ninteke, batzuetan xehetasunak oso garrantzitsuak baitira, baina uste dut nahikoa izango dela ideia orokor bat egiteko: Zaldibar eta gero, berdin segitzen dute? Eusko Jaurlaritzak (Diputazioak/Garbikerrek), Jata zabortegia zabaldu du. Berriro. Zaldibarren gertaera baino hiru egun lehenago abisatu ziguten. Hori bai, EH Bildu taldeak eskatu zuen lehenengo puntuari, «Garbikerrek Jatako zabortegian ezer egin baino lehen, bertan pilatuta dauden hondakinen azterketa sakona egitea, elkarte independente batek», ezetz esan diote.\nZabortegia bisitatzera gonbidatu gintuzten (zinegotzi guztiak, PNV eta EH Bildu), eta instalazioak erakutsi. Bisita amaitzeko geundenean, nik komentatu nien, hobeto esanda, hasi nintzen esaten zelan nire taldeak eskatzen zuen azterketa independente bat egitea..., eta moztu ninduten behin eta berriro. Gerentea oso urduri jarri zen eta «paperak galdu zituen». Zergatik?\nKostata, baina lortu nuen esatea beharrezkoa ikusten nuela haien aurrean komentatzea zer eskatzen genuen eta ez nuela ulertzen emandako ezetza. Gerenteak, modu txarrez, bere eginkizuna azaldu zigun: Orain hiru urte hartu zuela sei milioi euroko defizitarekin, eta orain defizita ia zero zela. Baita ere esan zigun ezin zuela planteatzen zizkioten «lelokeria» guztiak kontuan hartu. Ni barregarri utzi nahian ibili zen, eurek bazekitela ez zegoela ezer, eta ez zutela ezer egingo, nahiko eta sobera zela egiten dituzten probak eta pasatzen dizkiguten datuak. Lelokeria ote da Jatan zer demontre dagoen jakitea? Are gehiago jakinda metro batzuetara, ondoko lurrak lindanoz beterik daudela?\nHorrela amaitu zen bisita.\nNi hasieratik, martxotik, joaten naiz argazkiak eta bideoak ateratzera. Kuriosoa behintzat bada, bisita horretatik pare bat egunetara, filmatzera joan nintzen berriro, zabortegiaren hesitik kanpo, ikusten nituen langileak agurtzen beti bezala, eta hara non, hurbildu zitzaidan gizon bat, eta zuzenean: «Egunon, ¿qué estás haciendo aquí?». Ni, harrituta, batez ere moduengatik. Hor hasi zen eztabaida: «Nengoen lekua (bidea) Diputaziokoa zela, eta ezin nuela hor grabatu». Nik grabatzen jarraitu nuen eta bere akosoa ikusita, pakean uzteko esan nion eta luzatu nion Guardia Zibila dei zezala nahi izanez gero, ahoz baieztatu zuen eta atoan, urruntzen, Guardia Zibila deitzen hasi zen!\nGizon horrek, ez zidan bere izena emon, harrokeria handiz, esan zidan bera Diputaziokoa zela!: «Jefe de obras de Diputación», (Jatako zabortegiko inpermeabilizazio lanak egiten ari dira). Zabortegiaren sarreran galdetu nuen berataz eta hor zegoen gizonak esan zidan ez zekiela nor zen, baina astelehenetan biltzen zirela. Ez zen berriro inor agertu ni grabatzen egon nintzen hurrengo egunetan ez eta hurrengo astelehenean ere.\nNiretzat garrantzitsuena: prepotentzia hori, gestioa, mehatxuak, urduritasuna, argumentu absurdoak... Zergatik hori guztia, kudeaketari dagokionez dena ondo egin bada? Zer dela eta hainbesteko kezka dena ondo badago?


Ezkabako talaiatik: Biba Pellot, biba festa!\nBiba Pellot, biba festa!\nRuper Ordorikaren kanta zaharraz idatziko dudalakoan? Oker zaude, bada, irakurle hori.\nAspalditik ez dut gazteentzako liburuez blog honetan idatzi eta duela pare bat urte ateratako liburu beti buruz idaztera noa, Pellot eta Enperadorearen bahiketa liburuaz hain zuzen.\nIñaki Mendizabal Elordik idatzia, abenturazko nobela honetako protagonista Pellot lapurtarra dugu, kortsario euskalduna, Azeria. Piraten abentura klasiko baten ildoak historiaren pasarte ezagun baten ildoekin txirikordatzen da: Napoleon enperadorea Elba irlan gatibu egon zeneko garaietan Pellot-ek Napoleon askatzeko lana hartzen du, balizko sari eder baten ordainetan... Baina balizko errotak irinik ez, irakurle preziatu hori.\nGaia erakargarria da, eta oso gustura hasi nintzen irakurtzen; nobela, izatez, gustura irakurtzen den horietako bat da; Pellot-en lagunak irudikatzeko pertsonaiak arketipikoak dira, baina ziur naiz gazteek gozatuko dutela.\nHalere, dudan sentsazioa da hobeki biribil zitekeela istorioa; ene irudikoz, indarra galtzen hasi zen azkeneko ataletan eta bukaeran utzi didan zaporea gozoa izan da, garraztasun puntu batekin baina; neskaren kontua ez al zen sobera prebisiblea, adibidez?\n14-15 urtekoek irakurtzeko istorio gustagarria: ez dakit, irakurle, adin-tarte horretan zauden... Ez bazaude ere, irakurle estimatu hori, zergatik ez irakurri orain euskal kortsario eta piraten abentura bat?\nLiburu honetaz gehiago jakin nahi izatera, alde batetik, Xabier Etxaniz Erlek duela bi urte GARAren literatur gehigarrian egindako iruzkina duzu irakurgai; bestetik, beste blogari batek egindako iruzkin kritikoa ere hementxe duzu.\nHonaino heldu bazara, irakurle estimatuaz landa, maitea ere dei niezazuke, ezta?\nAgur t'erdi, beraz, irakurle maitea. Astindu banderak eta hortzak estutu: erasora!\nPosted by Itxaurdi at 13:56\nKoldo Izagirreren artikulu zinez interesgarria, duela hilabete batzuk BERRIAn aterea Alakrana ontziaren auzia pil-pilean zegoen garaian. http://ttiki.com/10591\nBenedetti-ren "Hori" ipuin hiperlaburra\nWhiskia on the rocks\nJaponiari buruzko irakurle kluba Yamagutxiko libur...\nBi urte, giltzapean


SIMO-k Justiziari zuzendutako pabiloia izango du lehendabizikoz - Justizia Administrazioa Euskadin\nSIMO-k Justiziari zuzendutako pabiloia izango du lehendabizikoz\n2012(e)ko abuztuaren 08a\nSIMO, Espainiako informatika eta telekomunikazio arloko azoka nagusiak irailaren 25ean irekiko ditu ateak. Justiziari buruzko pabiloia izango du lehen aldiz azokak. Bertan, EUR-Lex berritua aurkeztuko da. EUR-Lex, bere baitan Europar Batasuneko Legedia eta bestelako dokumentuak jasotzen dituen datu basea da.\nJoaquin Silguero Justizia Administrazioko idazkari orokorrak eman du SIMO azokak izango duen berrikuntza honen berri. Azokan pabiloi bat jarriko da herritarrek zerbitzu publiko hau gertutik ezagutu dezaten.\nIldo horretan, Botere Judizialaren Kontseilu Nagusiak (BJKN) pabiloian bere esparrua izango duela, eta Justizia arloan dituzten proiektuak ezagutzera eman nahi dituzten erkidegoei ere lekua egingo zaiela adierazi du Silguerok. Erkidego horietako bakoitzak stand berezitua izango du Justizia arloko teknologia proiektuak ezagutzera eman ditzan.\nAzoka horretan Espainiako Prokuradoreen Kontseilu Nagusiak, Jabetza-erregistroko Elkargoak, Espainiako Notarioen Elkargoak, eta Espainiako Abokatuen eta Gizarte Graduatuen Kontseilu Nagusiak ere parte hartuko dute.\nAzokan Europako Batzordeak EUR-Lex berria aurkeztuko du. Europar Batasuneko dokumentu publiko eta lege testuak bere baitan biltzen dituen “datu base ofizial handiena” da.\ne -Justizia izango da SIMO NETWORK azokako protagonista. Bisitariek zerbitzu publiko honen eraginkortasuna eta elkarreragingarritasuna hobetzeko Administrazioak abian jarritako proiektu teknologiko nagusiak ezagutuko dituzte.\nPabiloia Justizia Ministerioak koordinatuko du eta bertara gonbidatu dituzte Botere Judizialaren Kontseilu Nagusia, Estatuko Fiskaltza Nagusia eta eskumenak transferituta dituzten erkidegoak. Pabiloiaren helburua herritarrei, profesionalei eta enpresei arlo horretan egindako berrikuntzak ezagutzera ematea da.


“Gu be bai runners Igorren”, andrak alkarregaz galapan egiteko – Igorre sarean\n“Gu be bai runners Igorren”, andrak alkarregaz galapan egiteko\nigorresarean\tARRATIA NEWS,SAREAN AURKITUA\t 2015/03/08 0 Minutes\n“Gu be bai runners – Igorren” izeneko ekimena jarri dau martxan Igorreko Udalaren Berdintasun Sailak. Ekimenaren helburua andrak alkarregaz kirola egitea da, bai oinez, bai galapan. Horretarako, prestatzailea izango da, Iraia Garcia atlela zornotzarra, entrenua behar dan moduan prestetako: beroketak, luzaketak….\nKirola egiteko orduan, hiru aukera egongo dira: oinez egitea, galapan egiten hastea eta galapan egiten jarraitzea. Prestatzaileak andra bakotxari egokitutako entrenua proposatuko dau.\nBeraz, Igorreko andra guztiak animatu gura doguz runners izatera.\nEkimena aurkezteko eta egunak eta ordua zehazteko, Igorreko Berdintasun Sailak batzarra antolau dau, martiaren 31n, eguaztena, 18:00etan, Igorreko Kultur Etxean, goiko gelan.\nEdozelan be, informazino gehiago izateko edo izena emoteko, deitu Igorreko Kultur Etxera:\n94 6736251 martiaren 31 baino lehen.\n> Udalaren webgunean irakurri dogu albistea.\nPrevious Post Mendi martxa, kontzentrazinoa eta azoka martxoaren 8an Igorren\nNext Post Arzallus, Lujanbio, Maia eta Iturriaga Igorren kantari eguenean


Gaur emango zaio hasiera Mendi Asteari | El Diario Vasco\nTolosa GoierriGaur emango zaio hasiera Mendi Asteari\nGaur emango zaio hasiera Mendi Asteari\nDV ORMAIZTEGI. Martes, 14 noviembre 2017, 00:23\nGaur emango zaio hasiera 2017ko Mendi Asteari eta igandera arte hainbat ekitaldi antolatu dira. Aste osoan zehar mendia gaitzat harturik ikus-entzunezkoak ikusgai izango dira. Kultur etxeko eraberritze lanak direla eta aurtengoan emanaldien kokalekua aldatu da eta Zumalakarregi Museoan izango dira. Emanaldi guztiak 19:00etan hasiko direlarik.\nGaur Xanti Ugarteren 'Urzulo' ikus-entzunezkoa izango da. 2015. urteko euskarazko filmerik onena izan zen Bilboko Mendi Film festibalean. Bihar, Hilo Morenoren eskutik 'Audiovisual exploraciones por Groenlandia a bordo del trineo de viento' izango da ikusgai. Ostegunean, Ekaitz Maiz eskalatzailearen 'Shipton Spire Karakorumgo' filma. Ostiralean, Jose Iztueta mendizalearen 'Mendizaltasunaren hizkun-tza' lana emango da.\nIgandean emango zaio aurtengo mendi asteari amaiera. 9:00etan mendi ibilaldia egingo dute. Udaletxe aurretik abiatuz, Arandia, Urbizu, Zelandieta, Española, Liernitik buelta egiteko asmoz, berriz ere Ormaiztegira itzuliz. Bi ordu eta erdiko ibilaldia izanik. Ibilaldiaren amaieran hamaiketakoa eskainiko zaie partaideei. Izen-emateak hilaren 17ra arte liburutegian edo kultura.ormaiztegi@gmail.com-en egin beha dira. 18:30ean gaztina jatea eliz atarian, aurtengo mendi asteari amaiera emanez.\nZubizarreta-Garmendia, txapeldun berriak La alubia llega para quedarse


Opor osteko lehen NOAUA!, apirilaren 13an | Noaua Kultur Elkartea\nHemen zaude: Hasiera » Euskara » Opor osteko lehen NOAUA!, apirilaren 13an\nOpor osteko lehen NOAUA!, apirilaren 13an\nBy\tnoaua\ton\t2018-04-06\tin\tEuskara, Jendartea, Kultura\nHamabost eguneko etenaldiaren ostean, astebete barru, apirilaren 13an argitaratuko dugu udaberriko oporren osteko lehen NOAUA!. 735. astekarirako ohar edo zorion agur edo oharrik baldin baduzue erredakzioa@noaua.eus helbidera, NOAUA!ren bulegora edota 943 360 321 telefono zenbaki bidez helarazi, apirilaren 9a (astelehena) baino lehen.\nMartxoaren 20ra arte Errigoraren kanpainaren baitan oliba olioa eta kontserbak eskatu dituzuenontzako oharra. Oliba olio bidoiak apirilaren 10etik 13ra jaso beharko dituzue NOAUA! K.E.-ren egoitzan. Kontserbak ekainean. Produktuok jasotzerako unean egin beharko dira ordainketak. Informazio gehiago: errigora.eus\nNOAUA! kide izateagatik sarituak\nNOAUA! Kultur Elkarteko bazkide izatearen abantailetako bat, egiten ditugun zozketetan irabazi ditzakezuen sariak dituzue. Txotx boladaren amaiera honi begirako bi sari eder banatu ditugu asteotan. Batetik, Saizar sagardotegian dastatzeko bi lagunentzako otordua; Haimar Zubeldia Agirreri egokitu zitzaion. Amak jaso zuen saria bere izenean. Urdaira sagardotegian 2 lagunentzako zozketatu genuen otordua berriz, Margarita Bengoetxea Otegiri tokatu zitzaion. Zorionak!\nNOAUA!ko kide ez bazara, eta halako zozketetan parte hartu nahi baduzu, etorri NOAUA! K.E.-ren egoitzara eta segituan tramitatuko dizugu bazkidetza.


Ardoaren esportazioek behera egin dute Arabako Errioxan - Nafarberri\nHome ardoa Hego Nafarroa Ardoaren esportazioek behera egin dute Arabako Errioxan\nArdoaren esportazioek behera egin dute Arabako Errioxan\nOlatz Enzunza ordua: 14:08 ardoa, Hego Nafarroa,\nArabako ardoa goi mailako ardoen artean kokatu nahi du Eusko Jaurlaritzak eta horretarako, bereizketan sakontzea lortu nahi dute\nAtzerrira saldutako ardo kopuruak behera egin du Bilarreko Mahats bilketaren jaian adierazi dutenez. 2018ko lehen sei hilabetean Arabako Errioxako 11,6 milioi ardo esportatu ziren eta horren truke, 65,4 milioi euro jaso dituzte.\nArgazkia: Justo Rodriguez\nDatuak aztertuz gero, behera egin du ardo kopuruak baina ez horren truke jasotako diruak. Arantxa Tapia Eusko Jaurlaritzaren Garapen Ekonomikorako eta Azpiegituretarako sailburuak datu horien ondorio gisa adierazi du Jatorri Izendapena duen Arabako Errioxako ardoaren balioa igotzen ari dela atzerriko merkatuan.\nHorrela, bataz besteko prezioa 5,64 eurokoa da litroko, iaz baino 0,4 euro garestiagoa. Gainera, Espainiako jatorrizko izendapena duten ardoen prezioaren gainetik kokatzen da, 3,6 eurokoa baita litroko.\nArabako Errioxako ardoak Belgikan, Txinan eta Mexikon izan du gorakada handiena. Hala ere, gorakada horrek ez du Britainia Handian, Alemanian eta Suedian izan duen beherakada berdintzea lortu.\nTapiak adierazi du Eusko Jaurlaritzak "goi mailako" ardoen artean kokatu nahi duela Arabako ardoa, eta horretarako "oso garrantzitsua" dela bereizketan sakontzea.


Tolkien collection: Giles, Hameko nekazaria, il Cacciatore di Draghi in basco 1995\nGiles, Hameko nekazaria, il Cacciatore di Draghi in basco 1995\nEtichette: Firmato Roger Garland, Il fabbro di Wootton Major, Opere di Tolkien\nGiles, nekazaria hameko\nTraduzione in basco di Idoia Gillenearen\nDesclée De Brouwer (Ipotxak eta Erraldoiak), 1995, pp. 112\nLibro firmato da Roger Garland\nGilesek, Hameko nekazariak, ez zirudien heroia. Bera lodia zen eta bizar gorria zuen. Gainera, bizitza lasaia maite zuen. Egun batean, errando bat bere lurraldeetan agertu zen. Giles nekazariak trebeziaz baino txiripaz izutu egin zuen. Orduan herriko jendeak heroi aldarrikatu zuen. Bere ospea erresuma osoan zabaldu zen. Hori zela eta, Chrysophylax herensugea hara joan zenean, herriak Gilesengan jarri zitte esperentza guztiak.


Amets Fasea Bukatu da. Eta orain zer? – Araxes Ikas Komunitatea\nHome / Ikas Komunitatea / Amets Fasea Bukatu da. Eta orain zer?\nIkas Komunitatearekin (IK aurrerantzean) hasi ginenetik 2017 urtean, ekintza ugari burutu ditugu. Azkenetakoa zer nolako eskola nahi dugun amestea izan da.\nAmets garaia bukatu da eta orain aurrera jarraitzeko garaia iritsi da. Eta orain, non gauden kokatzeko, IK-aren inguruko laburpen bat egitea egokia litzateke.\nIK ikasketa dialogikoan oinarritzen da. Ikasketa dialogikoa 7 printzipioetan oinarritzen da:\nBeraz pixka bat argitzeko hauek dira IK-ren 7 oinarriak:\nDialogo igualitarioa (berdintasunezko elkarrizketa): beste pertsonekin hitz egin norbere iritzia inposatu gabe.\nAdimen kulturala: adimen akademikoaz gain, adimen praktikoa eta komunikatiboak osatzen ditu adimen kulturalak. Pertsonen gaitasun desberdinak aprobetxatzean dago gakoa garapen indibiduala lortu eta ongizate amankomuna lortzeko.\nEraldaketa: desberdintasunak eta aukera faltak bultzatzen dituen egoerak aldatzeko beharra adierazten du.\nDimentsio instrumentala: IK ikasleek gehiago ikasteko sortzen da. Helburu unibertsal hau lortzeko edozein hezkuntza bazterketa edo banaketa ukatzen du.\n“Creación de sentido”: ezagutza pertsonen artean sakabanatuta dago eta modu dialogikoan eta aukera berdintasunean konpartitu behar da. Askatasunez eta dialogo igualitarioaren bidez zentzua eratzen dugu, denon arten.\nSolidaritatea: hezkuntza eragile guztien konpromezu eta solidaritatea beharrezkoak dira arrakasta izateko. Denon partaidetzarekin ikasketa leku guztietara zabaltzen da, eskola barruan eta kanpoan, eta inor ez da baztertua geratzen.\nDesberdintasunen berdintasuna: kultura eta personen arteko desberdintasunak onartzen dira aberastasunaren oinarritzat. Aberastasun horren gainean eraikiko da oraina eta amestuko da etorkizun hobea.\nHori horrela izanda, zein dira Beteluko Araxes eskolak bilatzen dituen helburuak IK bihurtuz? Laburbilduz esan dezakegu 3 direla helburu nagusiak:\nIkasleek gehiago eta hobeto ikastea.\nIK-eko kideek beren ikasketen eta bizi diren gizartearen garapenaren protagonista aktiboak eta konprometitutak izatea.\nEskolako bizitza demokratizatzea gurasoen eta Beteluko eta bailarako beste erakundeen partaidetza aktiboaren bidez.\nBenetako IK bihurtzeko eta aipatu ditugun helburuak lortzeko ezinbestekoa da komunitateko kideen partaidetza. IK ez da metodologia aldaketa bat, baizik eta ikasle, irakasle eta komunitateko edonor haurren heziketan parte hartzen duena. IK-an zientifikoki demostratuta dauden arrakastazko jarduerak egiten dira eta bat o beste aipatzeko hauek dira: tertulia literarioak, talde interaktiboak… Eta aldi berean batzorde mistoen bidez lortzen dugu amestu dugun eskola horretara hurbiltzea. Hori dela eta, guretzat oso garrantzitsuak dira komunitateko kideek egiten dituzten ekarpen guztiak, bakoitzak al duen moduan.\nMomentu honetan, amestu ditugun ametsen sailkapena egiten ari gara. Sailkapen hau egiteko prozesuan gurasoen laguntza izan du eskolak. Sailkapenaren ondoren, batzorde bat eratuko da erabakitzeko zein ametsek duten lehentasuna eta zein amets hasiko garen egi bihurtzen. Hori erabaki ondoren, amets horiek burutzeko batzorde mistoen eraketa egingo da.\nIkusten duzuenez, IK-an lan handia dago egiteko eta eskolako ateak zabal zabalik daude komunitateko edozein kiderentzat, ekar dezakeen edozer gauza egokia izango denaren zalantzarik ez dugulako. Bakoitzak al duen eta nahi duen moduan lagundu dezake, ez pentsatu ez duzuela ekarpenik egiteko, noski baietz! Animatu eta parte hartu.\nPosta elektronikoa: ikasko.araxes@gmail.com\nEtiketak: amets fasea


Udalak hainbat tramite 'on line' egiteko aukera eskainiko du webgunearen bidez - Eskoriatza - Goiena.eus\nUdalak hainbat tramite 'on line' egiteko aukera eskainiko du webgunearen bidez\nImanol Beloki 2015-06-05 11:28\nEskoriatzako Udalak, herritarrei tramite-bideak errazteko, udaletxera bertara joan gabe, eta eguneko 24 orduetan hainbat tramite egiteko eskaintza jarri du udal webgunean.\nHerritarren ataria, zerbitzu telematikoak, ordainketak, fakturak, diru laguntzak eta kontratatzailearen profila dira tramiteen barruan aurki daitezkeen atalak. Baina, batez ere, hiru erabiliko dituzte herritarrek:\nHerritarren ataria; Udalarekin tramite gehienak on line egiteko ataria da. Bertan, diru laguntzak nahiz obra lizentziak eskatu ahal izango dira, hirigintza kontsultak egin; mota guztietako eskaerak, kexak edo iradokizunak…\nHorretarako, herritarrak bere datuak eman beharko ditu. Bi modutara egin dezake: pasahitzarekin edo txartel digitalarekin. Pasahitza lortzeko, herritarrak udaletxera joan beharko du bere datuak egiaztatzera.\nZerbitzu telematikoen atala, berriz, Gipuzkoako Foru Aldundiak kudeatzen du, eta bertan, herritarrak udal errolda agiria eskuratu dezake, eta erroldako bestelako datuak; bizikidetza, altak, bajak…\nEdozein administraziotan ordainketak Internetez egiteko zerbitzua da, baita Eskoriatzako Udalean ere; beraz, bertatik, isunak, kiroldegiko tasak… ordain daitezke, besteak beste.


betegarri / betegingabe\nbetegin 1 izond hutsik edo akatsik ez duena. ik perfektu. (pertsonez eta kidekoez)\nBadela Izaki betegin bat, gorputza ez dena, ez eta gorputz baten barneko ahalmena ere, izaki hori Jainkoa bera dela. Xabier Kintana «Alderraien gidaria» - Mose ben Maimon - 94. orr.\nGizon betegin eta landua izanez gero. Xabier Kintana «Alderraien gidaria» - Mose ben Maimon - 33. orr.\nLibertino erabateko eta beteginaren irudiari atxiki nahia. Jon Muñoz «Harreman arriskutsuak» - Choderlos de Laclos - 23. orr.\nGazteak ziren, ederrak, sentsualak, zuriak edo beltzak, baina gehienbat mulatoak, gorputzak jainko exotiko eta betegin batek zizelatu zizkienak, zoria bere alde dadotan jokatua zen jainko batek. Jon Muñoz «Ispiluen gainean lotan» - Jordi Sierra i Fabra - 124. orr.\nArrazionaltasun betegina, soilki morala errespetatzen duen gizonari dagokiola. haien gogoeta gorenak ez zuen zeruko esfera gainditzen, haren ahalmen eta ondorioak ez baitziren gai gauza sentigarrietatik askatzeko, ez eta adimen beteginik lortzeko ere. Xabier Kintana «Alderraien gidaria» - Mose ben Maimon - 91. orr.\nGustu betegineko emakumea. Oskar Arana «Brooklyngo erokeriak» - Paul Auster - 199. orr.\nBera da gure zentzuetan nobleena, beteginena, bikainena. Iñaki Iñurrieta «Legeen espirituaz II» - Montesquieu - 9. orr.\nGure baitan den Jainkoaren ideia egokia da eta betegina. Piarres Xarriton «Etika» - Spinoza - 557. orr.\nArgudio-kate betegin bat baino ez, inolako akatsik gabea. Juan Garzia «Sagua, eulia, eta gizakia» - François Jacob - 163. orr.\nEzaguera honetako batasun beteginak baldintzatugabeko osotasun hori egingarria ez ezik, beharrezkoa ere bihurtzen du. Ibon Uribarri «Arrazoimen hutsaren kritika» - Immanuel Kant - 22. orr.\nEsperientziak inoiz ez du eskuratzen batasun sistematiko beteginaren adibiderik. Ibon Uribarri «Arrazoimen hutsaren kritika» - Immanuel Kant - 238. orr.\nGaldu-gorde handiko jolas bat, errealitatearen (errealitate eginaren, jakinaren eta beteginaren) garaipen zeharokoa eta osotarakoa etengabe auzitan jartzen ari dena. Iñaki Segurola «Gaur ere ez du hiltzeko eguraldirik egingo» - 289. orr.\nGorputz hori esentzia betegin eta gorena dela aitortzen du. arrazoimenak dialektikoki gainditu egiten ditu denak banan-banan, sintesi razional betegineraino iristeko noizbait. Xabier Kintana «Alderraien gidaria» - Mose ben Maimon - 234. orr.\nJainkoak nahi izan balu egin zezakeela orai betegina dena guziz huts egina izatea, eta alderantziz. Piarres Xarriton «Etika» - Spinoza - 101. orr.\nJainkoa dena den, dakien eta dezakeen Diruaren izen zaharra baizik ez dela, edo, bestela esanda, bat-bakartasun edo bakardade kosmikoarena, beldurrezko ezerez beteginarena edo goroldiorik ere lotzen ez zaion harri ahantzi batena. Iñaki Segurola «Gaur ere ez du hiltzeko eguraldirik egingo» - 56. orr.\nHegaz egitea aingeruen atributu gisa hautatu baldin bada, horiek bizidunak direla adierazteko, horrexegatik izan da: arrazoimenik gabeko animalien artean leku-mugimenduetarik beteginena eta nobleena horixe delako. Xabier Kintana «Alderraien gidaria» - Mose ben Maimon - 120. orr.\n3 (aditz gisa) ik betegindu.\nEgiak, ordea, Egia izateko, Neurri goren baten bidez behar du izan; handik dator eta hara itzultzen da betegin ondoren. Imanol Unzurrunzaga «Hainbat idazlan» - San Agustin - 65. orr.\nHorri esker bereizten ditu gizakiak egiazkoa eta faltsua, eta ahalmen hau osorik eta beteginik zeukan Adamek. Xabier Kintana «Alderraien gidaria» - Mose ben Maimon - 45. orr.\nBeharrezkoa da giza hobekuntza betegiteko xedea lortu nahi dutenei azalpena ematea eta haurtzaroko urteetatik hona sorturiko oker horiek desegitea. Xabier Kintana «Alderraien gidaria» - Mose ben Maimon - 74. orr.\nNazio historiagin bat zerk, zein elementuk, betegiten du eta ahalmentzen du historiko-sozialki? Joxe Azurmendi «Espainiaren arimaz» - 200. orr.\nbaino beteginagoa (4); egokia eta betegina (3); justizia betegina (3)


Amara - Donoshouse\nIzan Donoshouse, Erosi Donoshouse.\nZentro – Alde Zahar\nAltza – Herrera\nCarlos I kalea, Amara\n70 metro karratu , Amara zona altuan kokatua. Egongela, sukalde , jangela, bi logela eta komun bat ditu etxeak. Egongela eta logela batek balkoi bat dute, jangela eta beste logelak atarira eramaten dute. Seigarren pisuan dago etxea eta eraikinak igogailua du. Etxebizitzaren jangela eta komuna berrituak daude.\nHemen klikatu interesatua bazaude .\nAmara, Sancho Jakituna kalea.\n120 metro karratu, 105 metro karratu erabilgarri. 2 logela, 2 komun, sukaldea, jangela, egongela, eta balkoi bat. Bigarren solairuan kokaturik dago etxea, baina eraikin barnean igogailua dago 2. solairu honetara iristeko. Kontuan eduki behar da bigarren eskukoa dela, baina egoera ezinhobean dago eta bertan bizi daiteke.\nKlik egin hemen interesatuta bazaude.\n105 metro karratu. Hiru logela, egongela, sukaldea eta komun bat. Eraikinaren ondoan aparkalekua dago. Etxea bigarren solairuan kokatua dago eta eraikinean igogailua dago. Etxea amarako leku oso onean kokatuta dago, arco zentro komertzialaren ondoan dago eta.\nHemen klikatu interesatua bazaude


Kamera - Wikipedia, entziklopedia askea.\n90 hizkuntza expanded collapsed\n(«Argazki-kamera» orritik birbideratua)\nKamera bat irudiak atzemateko gailua da, hauek gorde, transmititu edo biak egiten dituena. Irudi hauek finkoak (argazkiak) edo mugikorrak (bideoak edo filmak) izan daitezke. Argazkiak hartzen dituen kamerari argazki-kamera edo argazki-makina deritzo. Kamera hitza camera obscura ("gela iluna") latinezko esapidetik dator, irudiak proiektatzeko mekanismo goiztiarra zena. Egungo kamerak camera obscura honetatik garatu dira.\nKamerek argi ikuskorrarekin egin dezakete lan edota espektro elektromagnetikoaren beste atal batekin. Oro har, kamera bat gelaxka itxi eta ilun bat da, alde batean irekigune batekin argia sartu ahal izateko, eta beste aldean irudiaren argia atxikitzeko gainazal batekin. Kamera gehienek leiar fotografiko bat dute argi-sarreran, argia batu eta bestaldeko gainazalera bideratzeko. Argi-sarreraren diametroa diafragma mekanismo batekin doitzen da gehienetan, nahiz eta kamera batzuek irekigune finkoa izan. Egun, kamera gehienek irudi-sentsore elektronikoa erabiltzen dute memoria txartela batean irudiak gordetzeko. Beste batzuk ordea, XX. mendeko kamera ia guztiek bezala, argazki film kimikoa erabiltzen dute. Ohiko zine kamerak 24 irudi hartzen ditu segundoko.\n1 Argazki-kamera markak\nArgazki-kamera markak[aldatu | aldatu iturburu kodea]\nFolmer & Schwing/Graflex\nWray (Optical Works), Ltd.\nContax S. Munduko lehen pentaprismadun SLRa\nVoigtländer Vitoret (1962)\nVoigtländer Brillant. TLRa.\nCamerapedia, argazki-kamerei buruzko entziklopedia


Abanto-Zierbenako Udala - Abanto Zierbenak Euskararen Eguna ospatuko du\nAbanto Zierbenak Euskararen Eguna ospatuko du\nAbanto Zierbenako Udalak hainbat jarduera antolatu ditu abenduaren 3an, larunbatean, ospatuko den Euskararen Egunaren harira.\nOspakizuna 24 ordu lehenago hasiko da, abenduaren 2an (ostirala). Egun horretan izango da lehen ekitaldia, Gallartako Kultur Etxeko ekitaldi-aretoan; bertan, udal-ordezkariek euskaldunon hizkuntzaren aldeko adierazpen bat irakurriko dute. Goizeko hamaiketan izango da hori.\nOndoren, udalerriko ikastetxe guztietako ikasleek abesti, antzezpen edo bertso bat eskainiko diote euskarari, eta Dolores Ibarruri Institutua izango da lehena. Horrez gain, gaztetxo guztiek magia-ikuskizun bat ikusi ahalko dute Kultur Etxean, Kidam magoaren eskutik. Larunbatean, arratsaldeko seietan, udalerriko familiek ipuin-kontalari antzeztuaren emanaldia izango dute ikusgai, Gallartako Kultur Etxean.\n“Euskara gure hizkuntza da; errespetatu eta ohoratu egin behar dugu, eta horretarako modurik onena da euskaraz hitz egitea kalean, tabernan, etxean, lagunekin… Herritar guztiak animatzen ditugu parte hartzera, ondo pasatzera eta euskaraz gozatzera, eusko labela izango duen egun horretan”, adierazi du Abanto Zierbenako alkate Maite Etxebarriak.\nOstiral arratsaldean, zazpietan, Xaibor DJ ospetsuak abesti-sorta berezi bat aukeratuko du guk dantzatu eta abestu dezagun. Blasco Ibañez parkean izango da, eta giro itzela egongo da, seguru. Ukitu euskalduneko dantzaldi hori publiko guztientzat izango da, baina zalantzarik gabe txikienak izango dira ondoen ibiliko direnak, beti bezala.\nBadatoz Gabonak eta opariak, eta Abanto Zierbenako Udalak lana erraztu nahi die aurten ere Olentzerori eta Errege Magoei. Horretarako, euskarazko oparien 900 katalogo banatuko dizkie herritarrei.\n“Euskarazko produktuen katalogoa” izeneko kanpaina hori Alkarbide bilguneak koordinatzen du. Edizio honetan 0 urtetik 16 urtera bitarteko haurrentzako produktuak egongo dira katalogoan. Liburuxka arin eta erraza da; batetik, 0 eta 12 urte arteko haurrentzako produktuak ikus daitezke, eta, bestetik 12 eta 16 urte arteko gaztetxoentzat egokiagoak direnak.\n“Atal bakoitzaren diseinua dagokion adinera egokituta egongo da; hori da, hain zuzen ere, edizio honetan aldaketa esanguratsuenetakoa. Euskararekin dugun konpromisoa ez da urteko egun jakin batzuetara mugatzen; urte osoan askotariko ekintzak antolatzen ditugu gure hizkuntza sustatzeko, baina Gabonek aukera paregabea eskaintzen dute euskarari beste bultzada bat emateko eta gure gizartean normaliza dadin ahalegintzeko. Erabaki ona izan daiteke opariek ukitu euskalduna edukitzea”, azaldu du Etxebarriak.\nKatalogo euskaldun honetan produktu ugari aurki daitezke: musika, liburuak, aldizkariak, filmak, jostailuak… Horiek guztiek merkatuan zer prezio duten ere zehaztuta dator.\nBestalde, 2.0 katalogoa ere badago; alegia, liburuxka www.katalogoa.eus webgunean ikus daiteke, tableta edo telefono mugikor batetik. Webgune hori etengabe eguneratzen da, urte osoan; hala, argitaletxeek zuzenean sartu ditzakete produktu berriak, argitaratzen diren heinean, eta katalogotik kendutako produktuak ere beren kabuz kendu ditzakete.\nBestalde, Meatzaldeko udal honek, familiak informatzeko kanpaina horretan parte hartzeaz gain, katalogoan agertzen diren produktuak erosteko diru-laguntzak emango ditu, baldin eta HUETE liburu-dendan erosten badira.\n“Tokiko merkataritza eta euskara sustatzen ditugu aldi berean; aurten ez dago euskarazko produktuak ez erosteko eta oparitzeko aitzakiarik. Abanto Zierbenan Gabonetako opari kutunena euskarazkoa izatea lortu behar dugu; horretarako, herritarrak euskara oparitzera animatzen ditugu”, esan du Etxebarriak.\nAbanto Zierbenako Udalak, Gabonetan euskara erabiltzera animatzeaz gain, berdintasunaren alde ere egin nahi du. Horretarako, jolas eta jostailuen gidak banatu dizkie udalerriko lau ikastetxeetako Lehen Hezkuntzako 5 eta 8 urte bitarteko ikasleei, berdintasuna oinarri hartuta diberti daitezen.\nEkimena Abanto Zierbenako Udaleko Berdintasun sailak antolatu du eta, horren bidez, “OLENTZERO, MARI DOMINGI, ERREGE MAGOAK….HORRELA JOLASTU NAHI DUGU!” gida helarazi die herritarrei. Gida erraz horrek merkatuan dauden jostailu motak modu kritiko eta koherentean aztertzen laguntzen digu, baita jostailu horiek irakasten dituzten balioei buruz hausnartzen ere.\nHaurrek jolasen bidez esploratzen eta ikasten dute, eta jolasaren bidez garatzen dira. Jolastea beharrezkoa eta eraginkorra da pertsonen hezkuntzarako, nortasuna garatzeko eta oreka emozionala lortzeko; horrenbestez, bizitza osoan ondo jolastea komeni da, balio sendoak oinarri hartuta.\n“Jolasaren bitartez ikasten dute arau batzuei jarraitzen, toleranteak izaten, galtzen, irabazten, partekatzen (hori batzuetan gehiago kostatzen zaigu, ezta?), gainerakoak errespetatzen eta, aldi berean, beren buruengan segurtasuna izaten. Hori dela eta, garrantzitsua da berdintasunean heztea; jakin behar dugu ez direla panpinak neskentzat eta baloiak mutilentzat, edo bai, haur bakoitzaren arabera. Garrantzitsuena da natural jokatzea, etiketarik gabe, haurrek ulertu ere egiten ez dituzten helduen estereotiporik gabe; haurrek dibertitu eta jolastu besterik ez dute nahi izaten, eta batzuetan ahaztu egiten dugu hori. Gida honek hausnartzen lagunduko digu”, adierazi du Etxebarriak.\nJostailuak garrantzitsuak dira haurren bizitzetan eta, bereziki garai honetan, jostailu jakin batzuk kontsumitzera bultzatzen dituzten publizitate-mezu ugari jasotzen dituzte. Mezu horiek, halaber, bete behar dituzten rolak ere zehazten dizkiete: zertara eta nola jolastu behar duten, hau da, zein den mutil edo neska baten portaera normal eta egokia. Jolasen barruko rolak neskekin eta mutilekin identifikatzen dira, eta horrek eragina dauka haurrek mundua interpretatzeko daukaten moduan; erantzukizun- eta aukera-berdintasuna oinarri izaten irakatsi behar diegu.\nAbanto Zierbenak erosketak egiten lagunduko die Olentzerori eta Errege Magoei, berdintasuna eta euskara sustatuz.


Herritarrek ez dute hutsik egin eta zuhaitz landare asko erosi dituzte ferian - Arrasate - Goiena.eus\nHerritarrek ez dute hutsik egin eta zuhaitz landare asko erosi dituzte ferian\nMirari Altube 2015-02-21 16:16\nArrasatearrak eta inguruko herrietako bizilagunak ez dira kikildu euriarekin eta ez dute hutsik egin hirugarren asteko baserritarren azokan. Jatekoa erosi dute askok, baina gaur, otsailak 21, zuhaitz eta zuhaixka landareak ere bai. Hainbat lekutatik etorritako saltzaileek (Gatika, Aia…) ondo saldu dute.\nZuhaitz Egunarekin bat egin du gaur baserritarren azokak, eta zuhaitz eta zuhaixka landareak ere saldu dituzte: mota askotako sagarrondoak, gereziondoak, makatz-ondoak, masustak, mugurdiak… baita limoiondoak eta laranjondoak ere. Baserri inguruan bizi direnak, lursailak dituztenak eta baita etxeko balkoian landatu gura dutenak ere, guztiak elkartu dira Seber Altube plazan.\nGatika, Aia eta beste hainbat herritako mintegietatik etorritako saltzaileek jakinarazi dute euria ez dela ezertarako lagun, ez saltzeko, ez landatzeko. Baina gaur euripean ere ondo saldu dute.\nMokadutxoa Erein da Jan elkartekoek\nUdalaren asmoa zen Meatzerrekan Zuhaitz Eguna egin ostean Seber Altuben mokadutxoa hartzea. Zuhaitzik ezin izan dute landatu eguraldi narrasagatik, baina mokadutxoa izan dute Erein da Jan elkartekoen eskutik.\nBaserritar azoka eta zuhaitz feria\nMirari Altube 2015 ots 21 Arrasate\nGuardasola zabalik uneoro baina herritarrak azokan izan dira. Bertako baserritarren produktuak erosi dituzte eta zuhaitz eta zuhaixka landareak, or...\nMeatzerreka auzo ingurua biziberritzea du helburu Udalak eta horretan hasi gura zuen gaur, zapatua, zuhaitzak landatzera joanda. Eguraldi eskasak, ...


Joseba Juarez. Dantzan bego! — dantzan.eus\nHemen zaude: Hasiera › Komunitatea › Amets Bide › Joseba Juarez. Dantzan bego!\nOstiralean Joseba Juarez gure artetik joan zitzaigun. Lanak izan genituen berria irensten, borrokatu duen guztiarekin berriz ere gure artean dantzan izango genuela ziur baikeunden.\nBegiak itxi eta gure artean ikusten dugu; dantzari egunean dantzan, jaietan txupinazoa botatzen...Urteurren honetan, dantzan gozatu duela badakigu, guk berarekin gozatu dugun bezalaxe.\nBegiak ireki eta bere hutsunea sentitzen dugun bakoitzean, zerura begira jarriko gara. Ondo baitakigu izarrak ere dantzan jarriko dituela! Taulara irteten garen bakoitzean, zerura begiratu eta bertatik arituko zaigu, gure pausoak markatu eta dantzak zuzentzen.\nAskotariko doluminak jaso ditugu; dantza talde, herritar...maite genuen guztiongandik jasoak eta familiari besarkada bero batez helaraziko dizkiogu.\nZuregatik eta zuretzat Joseba.\nGaur, astelehena, hilak 10, arratsaldeko 19etan izango da hileta Ordiziako elizan (arratsaldeko dantza ensaikoak bertan behera geratzen dira) eta nahi dugun guztiok, merezi duen azken agurra dantzatuko diogu.\nDantzan.com-en Aurtzakako lagunek idatzitako hitzak : http://www.dantzan.com/kidea/aurtzaka/joseba


Hasiera / Berriak / Martxan da Jazotakoa Jaso, bideoklipen II. lehiaketa Eleizbarrutiko ikastetxeetan\nKultur erakundeen mahaiak bideoklipen lehiaketaren bigarren ekitaldia antolatu dau Eleizbarrutiko Ikastetxeak sarea osatzen daben hamasei ikastetxeei zuzenduta. Hogeita sei bideo aurkeztu dabez guztira eta zabalik da jenteari gehien gustatzen jakona bozkatzeko epea.\n‘Eleiza eta euskera’ gaiaren inguruko lanak eskatu dira aurton. Sariak banatzeko ekitaldia datorren apirilaren 5ean izango da, Begoñazpi ikastolan ospatuko dan ‘STEAM azoka’ dalakoaren barruan.\nMartxoaren 28ra arte bozkatu ahal izango da bideorik gustukoena eta emaitza honezaz gainera, epaimahaiak beste hainbat gauza kontuan hartuko ditu, esate baterako: euskera onena darabilena, bideorik onena kategoria bakotxean eta diziplina artean… Lehiaketako erispide guztiak ondoen buztartzen dituan bideoa izango da saridun nagusia.\nEuskera era informalean erabiltera bultzatzea eta, aldi berean, Elizaren eta euskeraren arteko hartu-emon emonkorra ezagutarazotea da lehiaketa honen helburu nagusia.\nCristina Uriarte Hezkuntzarako Sailburua bertan dala, datorren apirilaren 5ean, 10:00etatik 15:00etara ospatuko dan ‘STEAM’ (Sxience, Technology, Engineering, Art, Matematics) azokan banatuko dira sariak.


Euskal Dantzarien Biltzarra : "Euskalduntasuna noraezean dago"\nEgilea: Mikel Asurmendi\nIruñea, 1940. Folklorista. Euskal dantza eta musika tradizionalean aritua eta aditua. Donostian eman du ia bizitza osoa, aurten zendu den Marian Arregi emazte eta musikariarekin batera. Goizaldi taldean aritu zen 1958an eta Argia taldean ari da 2018an. Dantza ikertzaile porrokatua. Lan frankoren egile saritua. Gipuzkoako dantzak liburuaren egile Juan Ignacio de Iztuetaren figura “dantza”-n jarri du, Juan Ignacio de Iztueta y yo liburua (Txertoa, 2018) argitaratu ondoren. Elkarrizketan pluralean aritu zaigu: “Marian eta bion izenean mintzo naiz, bizitzan egindako guztia elkarrekin egin baitugu”.\nZein da Juan Ignacio de Iztueta y yo liburuaren helburua?\nJuan Ignacio de Iztuetaren ezagueran urrats bat gehiago aurrera ematea, haren izaera eta aiurria argitzea. Mundu apologetiko zalantzazko batek “gure pertsonaia”-ren errealitate historikoa –haren jatorria– nahastu baino ez du egin. Horrexek dantzei buruzko haren liburuan ikerketa-alor berri bat zabaltzera “behartu” gaitu; Iztuetak idatzi zituen edukiak eta formak aztertu ditugu, azaldu zituen gai guztien iturburuak ikertu, esan zuen guztia kontuan hartu, baita isildu zuena ere. Horiexek dira gure peskizek argitzea bilatu dutena.\nLiburuak zer berri ekarri dio dantza alorrean zuk egindako lan eskergari?\nHonezkero nahikotxo urte bete dut, beraz, euskal dantzaren aztertzeari eskaini diogun bizialdia ixteko modu egokia da. Ahantzi gabe, gaiaren beraren zabalerak Europako inauteriak eta beste dantza tradizionalak ikertzera eraman gaituela ezinbestean. Areago, Iztuetaren adiurrea dela eta, baita eman zaion garrantzia soziala ere kontuan hartuta, berebiziko betebeharra iruditu zaigu berari buruz izan diren balorazioen gaineko kontrako posizioetatik pertsona hori aztertzea. Iztuetaren biografia “garbitu” beharra zegoen, bere gogoak, aldarteak eta munduan egoteko bere modu erabatekoak azterketa historiko zorrotzaren galbahetik pasa behar zuten.\n“Iztuetaren biografia ‘garbitu’ beharra zegoen, bere gogoak, aldarteak eta munduan egoteko bere modu erabatekoak azterketa historiko zorrotzaren galbahetik pasa behar zuten”\nNor izan zen Juan Ignazio de Iztueta?\nZaldibian jaio zen 1767an. Iztueta pertsona berezia izan zen, berezitasun hori bizitza osoan pairatu zuen psikopatia edo soziopatiaren ondoriozkoa izan zen, Nortasun antisozialaren gaitzabezala ezagutua. Gaitz eta desoreka hori pairatzen dutenek inguru hurbilekoen aurka jo ohi dute. Iztueta [Gipuzkoako] Gaintzako Martín Antonio de Aldasoro eskribauaren etxean egindako lapurretagatik auzipetua izan zen lehen aldikoz, Zaldibiako José Ignacio de Echave bikarioaren eskariz. Inkisizioaren Tribunalak zabaldutako lehen prozesuan bere gaitasun manipulatzailea agerian jarri zuen, baita María Joaquina de Linzoain bere emaztearekiko izan zuen joera krudela eta indiferentea ere. Epaitua eta espetxeratua izan zen, baina ez zuen inolako alhadura edo errurik azaldu bere jokaerengatik, hau da, ez zeukan portaera arduratsu izatearen inolako ideiarik, arduragabe totala zen.\nHori konstatatzeko oinarri sendoak behar dira.\nNoski. Gaitz edo trastorno horren pairatzaileak planteatu dezakeen ekibokoa Robert D. Hare doktore kanadiarrak azaltzen du. Espezialista horren arabera, 40 urte bete ondorenean, zenbait kasutan joera psikopatikoa gutxitu daiteke, baldin eta ez baditu muturreko ekintza bortitzak egin izan. Hasi berria duten “heldutasun” horrek laguntzen dio gaixoari, jendeak pertsona hori beste gisa batez ikusten eta hartzen. Horregatik baina, gaixo horiek ez diote direna izateari uzten. Zaldibiarraren kasuan, hamalau urteko kartzela zigorra bete zuen bitartean, beta izan zuen bere nortasuna “egokitzeko”. Areago, bigarrenez ezkondu zen, Kontxsehi-rekin, [Concepción de Bengoechea] eta horrek bizitzan hartu zuen norabidean eragin izan zukeen. Kontxsehi-k, nolabaiteko oreka eman zion aldez edo moldez. Hala ere, Hare doktoreak dioenez, pertsona horien nortasuna ez da funtsean aldatzen.\nGipuzkoako dantzak liburuaren kritika laburra egin duzu. Zein da kritikaren funtsa?\nIztuetak doinu zaharrei buruz egiten duen azalpena ez dagokio Gipuzkoan behiala dantzan egiten zen ondareari. Gure ustez, bere ekarpenak haren aurreko Danzas de cuenta-ko maisu batenak dira, ziur aski, Jesusen Lagundiko ikastetxe batean irakatsi zuen maisu batenak. Agian, ikasketa haiek ez zeuden araututa, baina maisu hura Azpeitian jardun zatekeen Jesusen Lagundia kanporatu zuten urte berean; 1767an, Iztueta jaio zen urtean. Jesusen Lagundiko ikastetxeak, XVI.etik XIX.era bitartean, Europa eta Amerikako elite intelektual guztien hezitzaileak izan ziren. Euren ikasgaien artean Dantza zegoen, Erretorika ikasgaiaren barnean egon ere. Dantzaren trebakuntza danzas de cuenta delakoetan espezialistak zirenen esku zegoen. Ikasgai horren adibide oso interesgarria da Juan Esquivel Navarroren Discursos sobre el Arte del Dançado(Sevilla,1642) eskuko liburutxoa. Berean, besteak beste, dantzen pausoak daude, cuatropeadosizenekoak. Iztuetaren liburuan dauden cuatro pelos pausoen antzekoak.\nZein balore du Iztuetaren Gipuzkoako dantzak liburuak?\nApartekoa. Liburuak Danzas de cuenta metodoa jasotzea ahalbideratu zuen, liburu bikaina da. Iztuetaren edizio hori gabe, metodoa galdua zatekeen. Baina, esan bezala, liburuaren ondarea ez da berea.\nLiburuaren izenburua iradokigarria da: Juan Ignacio de Iztueta y yo. Zergatik Iztueta eta zu?\nIztuetaren lehen emazteak, María Joaquinak, Linzoain abizena zuen, Erro ibarrekoa. Nire sendia handik dator. Bestalde, María Joaquinaren arbasoak Azpirozetik datoz, Larraun bailaratik, eta handik heldu dira ere Marianen arbasoak, nire emaztearenak, Arregi abizenekoak. Aldi berean, Marian eta bion arteko lotura a-kausalak daude, Ureta toponimian oinarrituta, baita Urbeltzia eta Harregy etxeetan ere, Baxenabarreko Heleta herrian daudenak.\nHain zuen ere, Sincronicidad, Predestinación y Vínculos acausales azpititulua du liburuak. Zer dira kontzeptu horiek?\nHiru kontzeptu horiek ideia berberari lotzen zaizkio, eta da: euren arteko kausa-efektu loturarik ez duten aldibereko bi edo egitate gehiagoren arteko agerpena, alta bada, lotuta daude kontzeptuaren esanahiaren bitartez.\nMarian Arregi, zure emaztea, aurten hil da. Nor izan da zuretzat? Nor izan da euskal kulturan eta zehatzago dantzaren inguruko zure lanetan?\nMarian nire emazte maitea izan da –joana den arren, berarekin bizitzen jarraitzen dut egunero–.Kaskabilo baten antzekoa zen, oro betetzen zuen berezko xarma eta txinparta baten jabe. Halaber, sortzeko aparteko gaitasunak zeuzkan, musika intuiziorako tenperamentu eta jenialtasuna. Bere bizitza luzean doinu sorta zehatzak sortzeko gai izan zen, dantzagarriak ziren une berezitarako destinatuta. Euskal musika tradizionalaren alorrean Mariaren ekarpena bere- berezkoa da, ez du parekorik.\nLiburu honekin folklorista lanean egin duzun ibilbidea bukatutzat jo al daiteke?\nEsango nuke baietz, neurriren batean behintzat. 1959. urtean hasi nintzen dantzari bezala, eta laster 60 urte beteko ditut dantzaren ikerkuntzan. Ziklo bat bete dut, espero dut beste ikerlari eta adituek osatua izatea.\nZer iritzi duzu gaur egungo dantza tradizionalari buruz?\nDantza berriei zentzu edota forma emateko interesatu zaidan munduak, hau da, gure dantza tradizionalen funts sinbolikoak, ez dirudi gaur egun interes handia sorrarazten duenik. Horrek jendartean nolabaiteko ardura sortu beharko luke, eta batez ere, gure agintariei kezka modukoren bat eragin beharko lieke. Izan ere, kontuan har dezagun beste zenbait herritan nola ari diren, Hungaria edota Kaukasoko nazioetan zein ongi jaso eta interpretatu izan dituzten dantza tradizionalak. Dantzak euren identitate kulturalaren berebiziko parte dira. Gure kasuan, aldiz, utzikeria dela, kultur noraeza dela, edota sorkuntza arloan dagoen arduragabekeria dela eta, dantzak galduko ditugu, eta ez ezerk ez inork ditu ordezkatuko.\n"Juan Ignacio de Iztuetaren izaera nahasia, haren desorientazioa, bizi dugun eredu paradigmatikoaren segida da. Ezin zen besterik izan, Iztuetaren eredua lotuta dago egungo egoera politikoari eta gure herriaren nazio kontzientzia ezari"\nBat al zatoz egungo euskal dantzen eboluzioarekin?\nEz. Euskal dantzen bilakabidearekin ez naiz baikorra. Dantza tradizionalek eta berauek sortutako mundu kulturalak –neurri batean dantzak kontserbatu dira– dantza berriak sortu eta eszenara eramatea ahalbidetzen du. Ez dut nire burua goraipatu nahi, baina Marian eta biok dantza sorta bikaina ibilarazi dugu Argia taldean, hala nola, Eaurtako neska-dantza, Irradaka, Muriska, Almute-dantza, Iruñeko ezpata-dantza, Elgoibarko ezpata-dantza, Andoaingo ezpata-dantza, Jorge Oteizaren apostoluen aurreskua, Galaiena esku-dantza... Edonola ere, dantzaren egoera kezkagarria da, ni behintzat kezkatzen nau, ezin dugu ezerezkeria sorkuntza eredutzat hartu. Dantza tradizionalaren alorrean badakit zer den sortzea; ordea, ez dut ulertzen zen den “eboluzionatzea”.\nNoiz uzten dio dantzak tradizionala izateari, eta noiz bihurtzen da modernoa?\nDantza tradizionalen lengoaia ibilbide luzekoa da, modernoa da berez, ez du “modernizatu” behar.\nDantza filma egin da aurten. Telmo Esnal zuzendaria, Koldobika Jauregi produkzio diseinatzailea eta zu, Juan Antonio Urbeltz koreografoa, zarete lan horren egile nagusiak. ARGIAko Gorka Bereziartua kazetariak Esentzien koreografia-tzat jo du filma.\nDantza filmean esentzien koreografia ikusi izatea funts metaforikoa kontuan hartzea da, izan ere, Telmo Esnal eta Koldobika Jauregik nire tesietan presente dagoen intsektuen mundua aintzat hartu dute, zenbait inauteri eta ezpaten dantzetan era metaforikoan presente daudenak.\nFilmaren koreografoa zaren aldetik, zer iradoki dizu Bereziartuaren balorazioak?\nNiretzat ohorea da, baita interesgarria dantza zinemara ere eraman izana. Ez dantza bere horretan eraman izanagatik, zentzu transzendentea ematen dioten metaforak ageri izanagatik baizik.\nZer ekarri du filmak dantza mundura? Edo zer eman dio dantzari berari?\nUrte askotako lanaren onarpena eta aitorpena aditzera eman ditu filmak. Areago, munduari edota jendeari dantza ezagutzeko aukera eman dio, ez ulertu ohi diren “dantza tradizionalak” legez, “dantzen erradiografiak” gisara baizik. Dantzak X izpietan hartu izan balira bezala.\n"Dantza tradizionalen lengoaia ibilbide luzekoa da, modernoa da berez, ez du 'modernizatu' behar"\nZein une historikoan dago euskal dantza?\nEz da guztiz indarberritua. Gaur egun badago eredu “garaikidea”-k jotako sorkuntza gaitza, arestian aipatu dudan noraeza kulturalaren adierazle. Azken ehun urteetan, dantza tradizionala dantza klasikotik hartutako ereduek “kutsatua” izan da, eredu tradizionala ezabatzeraino, ez du probetxuzko ezer utzi, nolabait esanda. Orain, aurresku txapelketatik eratorritako eredu “garaikide” berriak ordezkatzen du tradizionala, horrek dantzaren alorrean ez du egundo parekorik izan. Agurra delakoa dantzaren sor-muina bailitzan ari dira.\nDantzaren egoerak islatzen ote du euskal kulturak eta euskarak orobat bizi duten egoera?\nZalantzarik gabe. Euskalduntasuna noraezean dago, egungo egoera eramangaitza da. Juan Ignacio de Iztuetaren izaera nahasia, haren desorientazioa, bizi dugun eredu paradigmatikoaren segida da. Ezin zen besterik izan, Iztuetaren eredua lotuta dago egungo egoera politikoari eta gure herriaren nazio kontzientzia ezari.\nUrbeltzek dioenez, Iztuetak publikatu zituen doinu zaharrek dantza tradizional “kaotiko” interesgarriak iradokitzen dituzte. Urbeltzek Bailar el Caos. La danza de la osa y el soldado cojo saioan (Pamiela, 1994) idatzi zuenaren ideia eman digu aditzera:\n“Dantza kaotikoaren eredu zoragarria Kuarrentako erregela da. Bere egituraren irregulartasuna bi aldiz agertzen da, alde batetik musika-esaldi ezberdinen neurri irregularra dago, hemezortzi guztira, eta irregulartasun horren ondoren, esaldi bakoitza berriz zatitzen da dantzatua izan ahal izateko. Hona adibide edo hartxo hau:\n1ª 15 neurri 8+5+2 10ª 13 4+6+3\n2ª 12 6+6 11ª 10 6+4\n3ª 11 5+2+4 12ª 14 8+6\n4ª 12 8+4 13ª 12 6+6\n5ª 13 5+2+6 14ª 8 8\n6 ª 11 5+6 15ª 14 8+6\n7ª 11 4+3+4 16ª 12 6+6\n8ª 9 4+5 17ª 8 8\n9ª 15 4+6+5 18ª 18 6+6+6\nErrepara dezagun lehen esaldian: 15 neurri edo konpas. Bederatzigarrenean, berriz, neurri berekoa. Bada, lehena dantzatua izateko 8+5+2 neurritan azpi zatitzen da, aldiz, bederatzigarrena 4+6+5 neurritan. Gainerako esaldietan ere irregulartasunak daude.\nDantza baten ikasketak ahalegin fisiko handia eskatzen zuen, eta oroimenezko proba izugarria da. Oroimena eta dantza Hesiodoren Teogonia-ren erreferente nagusiak dira. Hesiodok –poeta greziarra– kaosa jartzen du lehen lekuan dago. Ondoren, Geak, Uranorekin oheraturik, Mnemósine erditzen du –oroimena–, honek bederatzi gauetan kopulatu zuen Zeusekin eta bategite horretatik bederatzi Musak jaio ziren. Horietako bati, Terpsíkoreri, dantzaren jabetasun esanguratsua eman zitzaion. Dantza, beraz, oroimenaren alaba da eta Kaosaren biloba. Garbi dago, Danzas de cuentas delakoaren eredua, ohiz kanpokoa ematen badu ere, Hesiodoren eta bere Teogonia-n ainguratutako dago mitikoki.\nIztuetaren lanaren atzean Cesare Negri Milanese dago. Italiako Errenazimenduan dantzen maisua izan zen. Hain juxtu ere, haren Villanicco-tik lau konpas eta neurri “lerratu” dira Iztuetaren doinu zaharren hainbatetara, zaldibiarrak Doinuen koadernoa-n publikatuta”.\nEz da samurra gero hori ulertzea. Nola jaso izan dira horiek guztiak?\nCesare Negrik bere dantza metodoa1602an publikatu zuen, Iztuetak bere Gipuzkoako dantzak eta Doinuen koadernoa argitaratu baino 200 urte lehenago.\nGure iritziz, Villanicco-ren lau konpas horiek delicatesen moduko bat dira, kultur espresio oso dotorea, iraganean Loiolako Ignazioren ikastetxeetan landu zuten berezko jarduera pedagogikoaren lekuko.\n1767an jaioa –Jesusen Konpainiaren kanporaketa urtean–, hogeita hamar urte ondoren, Iztuetak Konpainiako maisu haiekin dantzan ikasi zuen nonbait, dantzaren artean eskolatu zuen norbait aurkitu zuen.\nHala berean, ziur aski, Iztuetak Azpeitian zegoenean dantzen maisu baten koadernoa aurkitu zuen. Zaldibiarrak baina, koadernoa desagerrarazi zuen hiltzean, baita dantza eta soinuen liburuetako apunte guztiak ere. Hala ere, guk aztertu dugunez, ez zuen pentsatuko berak agertutako doinu zaharrak kutsatuta geratuko zirenik, Cesar Negri maisuaren lau konpasek agerian utzi dituztenak.\nZein da zure ikaspena edo ondorioa?\nHitz batez: Iztuetak euskal munduaren aurrean –eta gipuzkoar gizartean partikularki– antigoalean galdutako dantzen aitabitxia bezala agertu nahi izan zuen. Baina, bi mende lehenagoko Cesare Negriren obrak ipurdi-bistan utzi du Iztueta, guk demostratu dugun bezala.


Gastronomia | Aukeratu Kostaldea\nEuskal gastronomia mundu-mailan da ezaguna, eta bere tradizio eta berrikuntzarengatik goresten da. Hala ere, margolan handietan bezalaxe, xehetasunei arretaz begiratzea da onena. Gurea, Urola Kostakoa, oso berezia da, kostaldearen eragin handia baitauka; horregatik esaten diogu “Kosta Gastronomikoa”. Gastronomia horretan, amaierako produktuek sortzaileekin partekatzen dute protagonismoa, bai eta hazten ikusten dituen paisaiarekin eta lantzen eta janaria prestatzen dituztenen eskuekin ere.\nKosta Gastronomikoaren ezinbesteko bost osagaiak aurkeztuko dizkizugu, horien berri eduki eta banan-banan goza ditzazun. Getariako Txakolina jatorri-deitura duen txakolinaren txinparta, parrilan Orio estilora egindako bisiguaren zaporea, Zarauzko azokan aurki ditzakezun baratzeko barazkiak, Aiako ardien gazta eta Zumaiako flyscheko olagarroa.\nParrila da gure enbaxadorea. Txingarra, sua, beroa, ikatzaren txinparta, gure portuetako arrainek jariatzen duten lurrin zaporetsua eta bertan prestatzen diren haragiak. Adituak gara jaki horiek egiteko puntu zehatzak ezagutzeko orduan, eta kalean bertan erakusten dizugu.\nJatetxeen kanpoaldean pizten baitira gure parrilak, bazkalorduan eta afalorduan. Izugarria da horiek ikustera hurbiltzea, txingarren profesionalekin sukaldeko aholkuak partekatzea, eta, azkenik, gure plateren zapore berezi hori dastatzea. Antzinatik gordetzen dugun zaporea da, eta goren mailako sukaldaritzaren eskarmentua gaineratu diogu.


Espainiako Emakumezkoen Saskibaloi Ligan Uni Girona taldeko antolatzailea eta 2014az geroztik Espainiako selekzioko kapitaina da Laia Palau (Bartzelona, 1979). Frantzian, Polonian, Txekiar Errepublikan eta Australian jokatu izan du eta Espainiako Estatuan saskibaloiko domina gehien irabazi dituen jokalaria da.\n"Errentagarria denak saltzen du eta gainontzeko guztiak ez du tokirik. Baina kirolak, bertze gauza anitzek bezala, ez luke salerosketa izan behar" (Argazkia: David Subirana Macia / FEB)\nKoronabirusa dela-eta bertan behera gelditu da saskibaloi liga. Nola daramazu?\nAlarma egoera indarrean sartu zenetik ziurgabetasuna nagusitu da. Lehendabiziko astea shock egoeran bizitu nuen; hilabete askotako lanaren ondoren, liga amaitzear genuen, kanporaketan sartuta ginen eta dena amaitu behar izan genuen bat-batean. Gerora egokitzen joan naiz. Dagoeneko badakigu liga bertan behera geldituko dela eta ez dela txapeldunik egongo.\nTokioko Olinpiar Jokoak ere atzeratu behar izan dira. Nola eragin dizu horrek?\nDena behar bezala badoa, datorren urtean egingo dira. Tira, denoi eragiten digu halako hitzordu garrantzitsu bat atzeratzeak, baina egia da eragina larriagoa dela lau urtez Olinpiadak prestatzeko lan egiten duten kirolarientzat. Are gehiago kontutan hartuta egitura oso prekarioak dituzten kirolari anitz daudela. Hori bai, nik 40 urte ditut eta nire helburua zen Espainiako selekzioarekin Olinpiar Jokoen ondotik erretiratzea. Beraz, ez dakit zer gertatuko den.\n40 urte dituzu baina sasoi ezin hobean jarraitzen duzu...\nTira, aitortuko dizut konfinamenduaren hasieran denetik pasa zitzaidala burutik: nire bizitza osoan ez naiz sekula egon hainbertze denbora lehiatu gabe. Eta pentsatzera iritsi naiz bizitza ez ote zitzaidan ari abisu bat ematen, nire kirolari ibilbidea bertan behera uzteko.\nErretiroan pentsatzen ari zara, beraz?\nKrisi uneren bat izan dut eta bai, pentsatu dut konfinamendua aitzakia ona izan zitekeela kirola utzi eta norabide berri bati heltzeko. Baina hiru egunez gelditu nintzen eta kalte egin zidan. Errutinak behar ditut eta momentuz ez dut erretiratzeko asmorik. Hurrengo denboraldian liga amaituko dut eta, ongi banago, Olinpiar Jokoetara ere joanen naiz. Gero gerokoak.\nGizarte gaietan interesa izan duzu betidanik. Zenbateraino da kirola gizartea aldatzeko lanabesa?\nKirola gizartea eraldatzeko sekulako ibilgailua da: porsche bat da. Elkartasun sentimendu irmoa sortzea ahalbidetzen du, ikusiz zein praktikatuz. Eta talde kirolek, batez ere, balore anitz irakasten dituzte.\n(Argazkia: David Subirana Macia / FEB)\nHala ere, kirol anitzetan nagusi dira baloreetatik urruti gelditzen diren interesak ere.\nGizarte kapitalista batean bizi gara eta hori denaren gainetik dago. Errentagarria denak saltzen du eta gainontzeko guztiak ez du tokirik. Baina kirolak, bertze gauza anitzek bezala, ez luke salerosketa izan behar.\nEspainiako Estatuan domina gehien dituen saskibaloi jokalaria zara. Zer diozu zure palmaresaz?\nHagitz kontent nago. Eskarmentuak ematen didanari esker, azken urte hauetan izugarri gozatzen ari naiz. Are gehiago, txipa aldatu eta azken txanpa hau horrela bizitzea erabaki nuenetik gauza onak pasa zaizkit bakarrik.\nHitz egin dezagun berdintasunaz. Zenbateraino dago emakumeen kirola isilarazita gaur egun?\nErranen nuke Espainiako Estatuan emakumezkoen kirolen artean, igeriketa sinkronizatuaren ondotik, saskibaloiko jokalariak zaintzen direla ongien. Beraz, federazioari dagokionez, nik ez dut kexarik: desberdintasunak daude, baina primei eta tratamenduari dagokionez mutilekiko berdintasuna dugu. Baina noski, emakumeon kirola ez dago inolaz ere gizonezkoenen mailan, ez bakarrik soldatari dagokionez: ez dugu aukera berdintasunik. Nik ezingo ditut sekula izan ez entrenadore onenak ezta azpiegitura onenak ere. Eta hori kontutan hartuta ni tokirik onenetan egon naizela dudan palmaresagatik...\nEmakume futbolariek greba egin dute berriki. Uste duzu beharrezkoa dela gisa horretako greba orokor bat, futbolaz harago?\nZer aldarrikatzeko? Eta nork botako gaitu faltan? Aldarrikapen onena gure lana eta emaitzak erakustea da. Eta bai, bidegabekeriak salatzearen aldekoa naiz, baina zintzoki uste dut gure esparruan greben bitartez ez dugula gehiegi lortuko. Agian ez naiz behar bezain ausarta?\nAmaitzeko, zer deritzozu komunikabideek emakumezkoen kirolaren inguruan egiten dugun jarraipenaz?\nInformazioa eta ikusgarritasuna ezinbertzekoak dira berdintasunaren aldeko borrokan. Niri batek baino gehiagok galdetu izan dit saskibaloi jokalaria izateaz harago zertan lan egiten dudan. Emakumeon inguruan desinformazio handia dago eta hedabideek aukera duzue errealitate horren erakusleiho izateko. Nik bi arazo nagusi ikusten ditut: bata kirolaren inguruan eraikitzen den begirada da, eta bertzea, matxismoa. Emakume kirolarion inguruan idazten diren albisteek pena ematen dute. Liga desberdinetan jolasten dugu eta ez dut berak bezainbeste diru irabazten, baina kirolari dagokionez, nire egunerokotasuna Pau Gasolenaren berdina da, eta aldiz, nik ez dut berak duen ikusgarritasunik.\n“Familian kirol hau beti egon da presente. Ni ausazko arrazoiengatik hasi nintzen, izan ere kirol desberdinak gustatu izan zaizkit betidanik. Eskolako talde baten bitartez hasi nintzen eta, konturatu gabe, profesionalki saskibaloira dedikatu edo ez erabaki behar izan nuen eguna iritsi zen. Zaila izan zen, saskibaloiaz bizitzea posible zela ere ez nekien garai hartan. Baina kirolariok erabaki asko hartu behar izaten ditugu oso gazte izanik. Ikasketak utzi nituen eta buru-belarri jarraitu nuen honetan. Gaur egun pozik nago egindako ibilbidearekin”.\nKanal hauetan artxibatua: Saskibaloia | Katalunia


Poesiaz, ezintasunaz, eta batez ere, inklusioaz — dantzan.eus\nHemen zaude: Hasiera › Hemeroteka › Poesiaz, ezintasunaz, eta batez ere, inklusioaz\nPoesiaz, ezintasunaz, eta batez ere, inklusioaz\nGaur, abenduak 17, Sormenen, sorkuntzen Galdakaoko plazan, Torrezabalen, 19:00etan, dantza eta antzerki emanaldia antolatu da Kirats Teatroaren eskutik, Mariage d’Amour proposamen eszenikoarekin. Aktore, musikari eta dantzariak Nerea Iglesias eta Xabi Madina dira.\nMariage D’amour arte inklusiboa da. Hiriko kaleetan edo oholtzan Xabik eta Nereak proposatzen digute poesiaz, ezintasunaz, eta batez ere, inklusioaren indarraz hitz egitea. Zenbat gauzak urruntzen gaituzte? Zeinek elkar gaitzake? Egin al dezakete bat egoera psikofisiko desberdineko bi pertsonaren errealitateek?\nOholtzan bi maitale elkarri begira ditugu, bi fruitu motak bat egiten dute: batetik, fruitu alaia bere dantza sentsuala gurpil aulkian eginez; bestetik fruitu gaztea, freskagarria pianoa eta melodia joaz. Bion arteko desafioa izango da, batzuetan umoretsua, besteetan borrokakoa, zapore garratza duena, maitasun ezkontzetan gertatzen den bezalaxe.


Iparrizarra - Vikidia\nIparrizarraren hiru irudi. Irudiotan, Polaris izenaz ageri da.\nIparrizarra Hartz Txikia izeneko konstelazioko izar bat da. Argitasun handia du eta, zeru garbian, oso erraz ikus daiteke Lurretik, ipar hemisferiotik, batez ere. Gutxi gorabehera, Lurraren biraketa-ardatzean kokaturik dago, ipar poloaren gain-gainean balego bezala; horregatik, Lurra biratzen denean, iparrizarra beti puntu berean ikusten da, gainontzeko izarrak mugitzen direla dirudien arren (berez, Lurra da mugitzen dena, ez izarrak).\nIparrizarra erdian itxuraz geldirik dagoena da.\nLurretik ikusita, badirudi inoiz ez dela mugitzen eta beti egoten dela iparraldeko puntu berean; horregatik deitzen zaio iparrizarra, nolabait iparra seinalatzen digulako. Itsasgizonentzat, bereziki, iparrizarra behar-beharrezkoa izan da beti gauez orientatzeko, gaur bezalako baliabide teknologikorik ez zegoenean. Iparrizarra lokalizatzeko, Hartz Handia konstelazioa bilatzen zen lehendabizi (oso erraz ikusten da gaueko zeru garbian); gero, konstelazioak itxuraz osatzen duen gurdiaren ardatzaren muturra bilatu eta hantxe aurkitzen da iparrizarra (eskuineko irudia handituz ikus daiteke ongi).\nDena den, gaur egun guretzat iparrizarra den izarra ez da beti izan iparra seinalatzen zuena; beste izar batek seinalatzen zuen. Izan ere, Lurraren errotazio-ardatza aldatu egiten da 26.000 urtean behin, gutxi gorabehera; horren ondorioz, ardatz horren gain-gaineko puntua ere aldatzen da denborarekin. Horregatik, Lurraren historian zehar, asko izan dira iparra seinalatu duten izarrak; eta etorkizunean ere, beste izar bat izango da. Adibidez, badakigu duela ia 5000 urte, Egiptoko piramideak eraiki ziren garaian, Thuban izeneko izarra zela iparretik gertuen zegoena; eta gutxi gorabehera 2.000. urte barru, aldiz, Cephei izeneko izarra izango da iparrizarra beste 2.000 urtez.\nOrrialdearen azken aldaketa: 21:24, 28 urtarrila 2019.


Hontza natur zientzien museoak mila bisitari izan ditu lehen hiru hilabeteetan | El Correo\nUme eta familia ugarik bisitatzen dute egunero Hontza natur zientzen museoa.\nEnrike Huerta malakologo durangarrak bere alaba eta suhiaren laguntzarekin eta erakunde publikoen babesik gabe, azaroan zabaldu zituen ateak Mañarian. "Pozik gaude bisitari kopurua nahiko ona baita egin duen eguraldi kaskarra kontutan hartuta. Hala ere, igotzea espero dugu, udaberria datorrenean".\nMARTA GOIKOETXEA Miércoles, 4 marzo 2015, 01:42\nAteak ireki zituenetik mila bisitari inguru izan ditu Durangaldeko Natur Zientzien Hontza museoak lehen hiru hilabeteean. Ebaristo Buztintza 'Kirikiño' idazlearen etxean kokatuta dago, Mañarian, hain zuzen ere. Bertan Enrike Huertak hainbeste urtez amestutako proiektua gauzatzea lortu egin du soilik bere alaba, Leire Huerta (museoaren zuzendaria) eta bere suhiaren laguntzarekin, eta azaroaren 24ean elkarrekin inauguratu zuten.\nOrduz geroztik, familia ugari, lagun eta pertsona nagusien talde asko hurbildu dira museora natur zientzien inguruko jakinmina asetu nahian. Horrez gain, hamaika ikastetxek erreserba egin dute udaberrirako, eguraldi ona aprobetxatuz, ikasleekin joateko. "Pozik gaude bisitari kopurua nahiko ona baita egin duen eguraldi kaskarra kontutan hartuta. Hala ere, igotzea espero dugu, udaberria datorrenean", ziurtatu du Enrike Huerta, Hontza Museoaren sortzaileak.\nHontza Museoa berezia da. Natur zientzien alor nagusiak biltzen duen Euskal Herriko zentro bakarra baita. Enrike Huertari orain dela 52 urte (14 urte besterik ez zituenean) bururatu zitzaion mota honetako museo bat martxan jartzea, eta ordutik lanari ekin zion bere ametsa egi bihurtu arte. Malakologo honek 1965ean hasi zuen ikerketa lana, eta guztira, 36.100 ale baino gehiago eskuratzea lortu ditu. 1985etik museoaren proiektua eskualdeko udaletxe guztietan aurkeztu du Huertak, erantzun baikorrik jaso barik. Orain, erakunde publikoen diru-laguntzarik gabe, Kirikiñoren etxebizitza zenaren lehenengo solairuan bere bildumeko 450 ale inguru jarri ditu ikusgai. Astegunetan 17:00etatik 19:00etara dago zabalik, eta larunbat eta jaiegunetan goizez ere bai.\nMuseoak eskaintzen duen ibilbidea honako hau da: lehenengo erakusgelan botanika, paleontologia eta geologia sekzioak aurki ditzakete bisitariek. Halaber, intsektuak, araknidoak, eta zizareak ikus ditzakete. Bigarrenean, ordea, animalia-erreinuko ale izugarrienetarikoak biltzen dira, hau da, poriferoak, oskoldunak, ibai zein itsasoko arrainak, anfibioak, narrastiak, hegaztiak eta ugaztunak, besteak beste. Horrez gain, europearrak eta exotikoak ere banatzen ditu. Museoarekin batera, Oskoldunak deitutako aldi baterako erakusketa ere jarri dute. «Gure museoa ez da oraindik oso ospetsua, baina ahotan dabilela badakigu. Etor diren gehienak beste batek gomendatu ondoren izan baita», adierazi du Huertak. Etorkizun hurbilean, eraikineko bigarren solairura hedatzea nahi dute, horrela ale gehiago erakusteko leku zabalagoa edukitzeko.\nMota ezberdinetako aleak ikusgai jartzeaz gain, Huertak erakargarri berri bat barneratu dio erakusketari. Beira-arasa barnean ikusi ez ezik, espezimen batzuk ukitu ere ahal izango dira. Horretarako, sortzaileak ale batzuk gordelekutik kanporatu ditu eta museoko harrera-lekuan jarri ditu. Oraingoz, hiru eskukatu daitezke, hau da, azeri kume bat, antxeta bat eta katagorri bat. "Egundoko arrakasta izan du berrikuntza honek. Umeak izan dira batez ere gehien harritu direnak lumak eta azalak ukitu ondoren", aitortu du Huertak.\nBaina museoko sortzaile durangarrak haratago joan nahi du. Bere asmoa ale gehiago eskuragarri jartzea da eta horretarako, erakusgelek eskaintzen dituzten bazterrak egokituko ditu. "Krokodilo bat eta fosil batzuk ateratzea nahi nuke. Era honetan, ale desberdinen sentzazio erreala har ditzakete bisitariek", iragarri du.\nIldo honetan murgilduta, neurri berriak bururatzen zaizkio Huertari. Besteak beste, animalien izenak eta errotuluak braille idazkerara itzultzea. Pausuz pausu aldaketak egiten joango dira, baina lehenik era behin, bisitarien kopurua indartzea behar dute, Huertak dioenez. "Bizkaiko eta Euskal Herriko museoen zerrendan sartzeko eginkizunak betetzen ari gara. Gero eta jende gehiago bertara hurbiltzea espero dugu".


Oiartzun Lanin – 2 orrialdea – Hizkuntza-zerbitzuak Oiartzungo enpresa txiki eta ertainentzat\nLanhitz deialdia ireki du Eusko Jaurlaritzak\n2021-09-03 Lanin(e)ko Oiartzun\nEnpresa eta erakunde pribatuetan euskara-planak babesteko dirulaguntza deialdia ireki zuten asteazkenean, eta irailaren 30era arte egin ahalko da eskaera. Guztira 2 milioi euroko laguntza jarri\n[Lanin podcasta 05] Aitziber Arnaiz: “Euskararen normalizazioko ekintzak berdin lagunduko dira elkartea edo enpresa izan”\n2021-06-22 2021-09-01 Lanin(e)ko Oiartzun\nAitziber Arnaiz Oiartzungo Udaleko euskara-teknikaria gonbidatu dugu Lanin podcastaren bosgarren saioan. Euskararen inguruko dirulaguntzen inguruan aritu gara berarekin. Aurtengo berrikuntza nagusiena arlo sozioekonomikoan izan da;\nZure .eus webgunea euskaraz eta doan\n2021-06-16 2021-06-16 Lanin(e)ko Oiartzun\nEnpresaren webgunea .eus domeinuan sartzen baduzu, hainbat abantaila izango dituzu. Kanpaina hori indartzeko bideoa egin dute Oiartungo Udalak, UEMAk eta PuntuEus fundazioak elkarlanean. Kanpainaren inguruko\nEuskara-ikastaroetan izena emateko aurrematrikula zabalik dago\n2021-05-31 2021-05-31 Lanin(e)ko Oiartzun\n2021/2022 ikasturtean euskara ikasi edo hobetu nahi duzu? Hala bada, jakizu aurrematrikula zabalik dela Oiartzungo Intxixu AEK euskaltegian. Aurrematrikula webgune HONETAN nahiz Intxixu AEKn egin


Korrika ezin bada, oinez - Fermin Erbiti - euskalerria.eus\nAgenda Iritzia Nafarroa Wow Irratia Nahieran Fermin Erbiti\nKorrika ezin bada, oinez\nAzken urte eta erdian, nafar euskaldunok ohiko bide malkartsua utzi eta erosoago ibili gara, agintarien babesa sentituz. Baina ez pentsa korrika hasteko moduan gaudenik: oinez gabiltza, poliki-poliki.\nEta gauzak zer diren: batzuk aztoratuta dabiltza erosoago ibiltzeko aukera ematen zaigulako.\nJesus Atxa zenak asko zekien euskaldunen bide estuez. Eusko Ikaskuntzak omenaldia egin zion egunean, ondoan zuen Miguel Sanz presidentea. Garai hartan, autobide zabalak egiten ziren Nafarroan. Atxak presidenteari zuzenduriko mezu bat azpimarratu zuen hitzaldian: “Euskaldunok ere bide zabalak behar ditugu gure lurraldean eroso ibiltzeko”.\nKorrika badator, igandean helduko da Iruñera. Eta hemengo karriketan zaila izanen da korrika egitea, jendetza elkartuko delako. Azken urte erdian bezala ibiliko gara, beraz: oinez, baina aitzina beti… gu erosoago ikusiz aztoratzen direnen zikoizkeriari kasurik egin gabe.


Inspiratu baina ez jarraitu formulak | Martech Zone\n6ko apirilak 2008, igandea Igandea, urria 4, 2015 Douglas Karr\nAste honetan Taylor Clark-en Starbucked irakurtzen ari naiz Indianapolis Business Book Club prestatzeko. Taylor Clark-ek liburua irekitzen du Starbucks-en lehen egunez eta nola ireki zuen begiak Starbucks-ek Starbucks berria kalean ireki zuenean, eta bi dendak katearen errendimendu handieneko dendak ziren.\nMezu hau idaztera bultzatu ninduen, "praktika onak" daudela uste baitut, baina marketin arrakastatsuari buruzko formularik ez dagoelako. Horretarako gehiago idatziko dut Elkarrizketaren adina 2, baina oso kezkatuta nago sarean zehar aurkitzen duzun "nola arrakasta" duen erretorikarekin. Dena formula batera uzten saiatzen diren blogari eta blogak babestea edo sustatzea saihestu ohi dut. Ez dago formularik.\nSarean dagoena Inspiration ugari da!\nBeharbada marketinerako formula bakarra da egiten duzun guztia bereiztea ... beste modu batera esanda, formula saihestu. Erantzun tasen zifra biko hazkundea izan beharko luketen bezeroentzako estatistikoki baliozko zuzeneko posta elektronikoko programak eraiki ditut. Datuak baliozkoak ziren, segmentazioak ez zuen akats marjinarik, kopia eta diseinua "formula" guztiekin bat zetozen, eta ospetsu batzuk ere izan genituen beren eragina eta izen / aurpegi aitorpena eraztunean bota zituztenak - baina kanpainak bonbardaketa egin zuen .\nFormula jarraituz, ez zegoen ezer kanpaina arau berdinak betetzen zituzten beste ehunka edo milaka kanpainetatik bereizteko. Beraz, kanpaina gainerako kanpaina formula horiekin amaitu zen, zaborrean bertan.\nEgin ez egin. Ez egin Egin\nZergatik munduan sortuko lukete blogek halako indarra sarean? Zenbait jendek uste du parte-hartze masiboa, eduki kopuru handia eta blogariak edukiari eskaintzen dion espezialitatea delako. Ziur nago horiek eragina dutela ... baina hori ez da guztia.\nBlogak hain erakargarri egiten duenaren zati bat kazetaritza estandar normalekin bat ez datozela da. Blogari batzuek salto egiten dute katua lehiarekin borrokatzen da. Blog bat sukaldaritza onari buruzko diru blogak irabaztea. Batzuetan gustatzen zait politikaz eta fedeaz hitz egitea (eta ia beti erantzun pozoitsuak jasotzen ditut).\nBlogek edukia eta nortasuna eskaintzen dituzte, askotan korporazioko blogari dagokionez ez dago zerikusirik.\nGogoratzen dituzu duela urte batzuetako Snapple iragarki ospetsuak? Wendy Kaufman, Snapple Lady-ren erabilerak, Snapple-ren salmentak urtean 23 milioi dolar izatetik urtean 750 milioi izatera bultzatu zituen 1995ean. Wendyk bere garaian Snapple-ri zaleen gutunak erantzuten ari zitzaion, eta agentziak pentsatu zuen bikaina izango zela marka sustatzeko modua. Iragarkiek arrakasta handia izan zuten!\nQuakerrek hartu zuen agintea, Wendyri utzi zioten eta dena kaput ... formula jarraituz! Quakerrek azkenean amore eman zuen eta utzi Snapple joaten. Orain Wendy-ko bazkidea da Wendy Wear - emakumeentzako tamaina handiko jarduera jantziak, blog baten bidez sustatu noski!\nItzuli nire puntura: erabili web-a zeure burua inspiratzeko eta jendeak produktuak merkaturatzeko egiten ari direnari buruzko ideia berriak aurkitzeko. Ez jarraitu formulak ... esperimentatu! Egin zure formula!\nApirila 9, 2008 at 12: 38 PM\nAzken esaldia uste dut - "Egin zure formula!" - garrantzitsuena da. Negozio hizkuntzan, Praktika Onak deitzen da. Funtsean, aurkitu zer funtzionatzen duen, egokitu eta, ondoren, hartu hori operazio prozedura estandar gisa. Hau da Starbucks-ek egin zuena.\nHenry Forden produkzio masiboaren ikasgaia hartu zuten, eta beraien helburuetarako erabili zuten ("Nahi duzun kolorea izan dezakezu, beti ere lur tonuak"), eta horrek arrakasta izan zuen kostuak jaitsi zirenean. kontrolatu kontsumitzaileen esperientzia, eta egin arrakasta izan duten gauzak, huts egin dezaketen gauzak asko asmatu eta probatu gabe.


Olasagasti eta Zaldua, indarrak neurtzeko prest - GARA\nOlasagasti eta Zaldua, indarrak neurtzeko prest\nIgeldokoa eta Zumarragakoa etzi eguerdian neurtuko dira Tolosako zezen- plazan. Xabierrek hogei kana-erdiko erdibituko ditu, eta Joxemarik bi gehiago.\nIgandean 12.00etatik aurrera neurtuko dira Tolosako zezen-plazan Joxemari Olasagasti eta Xabier Zaldua. Azken honek 20 kana-erdiko erdibitu beharko ditu; eta igeldoarrak, berriz, bi gehiago. Egur guztiak Zalduak eramango ditu plazara.\n«Ongi nago. Prestakuntza inolako arazorik gabe eraman dut; bi hilabete eskas izan ditut prestatzeko, baina lehendik ere ongi nengoen, eta nahikoa izan direla uste dut», esan zuen Zalduak. «Ez daukat aitzakiarik. Oso gustura nago egindako lanarekin, eta iganderako ere ilusio handia daukat», adierazi zuen, berriz, Joxemari Olasagastik.\nZalduarentzat laugarren apustua da hau, eta orain arteko hirurak irabazi egin ditu. Erasun, Kastro eta Otaegi izan dira aurrean izan dituenak, eta hiruretan garaile atera zen. Olasagastik, berriz, apustu asko jokatu ditu. Gaur egun aizkoran ari diren aizkolarien artean gehien jokatu dituena izango da.\n«Orain arteko apustuak ongi joan zaizkit. Hirurak irabazi ditut, eta horrek indarra ematen du. Kontrarioak ere gero eta izen handiagokoak dira, eta nik neure burua ere probatu nahi dut», esan du Xabierrek.\n«Badirudi apusturen bat egin behar bada nik tartean egon behar dudala. Hor badaude sasoi ederra duten gizonak, baina ez dute apusturik egiten, beti gerorako uzten ari dira, ez dakit zeinen beldur diren. Apustuak gustatzen zaizkit, eta uste dut kirol honi indarra ematen diotela», esan du Igeldokoak.\nJoxemari Olasagastik alde dezentea eman dio Zalduari. Bi kana-erdiko gehiago ebaki beharko ditu, eta enbor guztiak Zumarragakoak eramango ditu.\n«Alde handia da. Nik lehen zaharragoen aurka jokatzen nuenean, abantaila ematen nien. Orain, ni baino hogei urte gazteagoei ere aldea ematen ari naiz. Jendeak nahi duena esango du, baina pentsatu horrek ematen didala kezkarik handiena. Azkenean bi enbor gehiago mozteaz gain, denak berak plazaratuko ditu. Enborrak onak ekartzea gaur egun ia ezinezkoa da. Egur bat ona izateko sei hilabete inguru botata eduki behar da. Orain bota berria ez da on horietakoa izaten. Baleko egurrak ekartzen baditu, ni konforme geratuko naiz», dio Olasagastik.\n«Aldea bada, baina ez horrenbeste. Joxemari txapeldun handia da, eta hark kana-erdikoak azkar pasatzen ditu. Enborrak nik eramatea niretzat garrantzitsua da, badakidalako zer-nolako enborrak diren, erremintak ere haiekin probatzeko aukera izan dudalako; baina berak ere badaki ni gaiztakerietara ez naizela joango, ez naizela lana luzatzera joango», esaten du Zumarragako aizkolariak. Dirua Olasagastiren alde dago.\nBi aizkolarien jardunarekin ez da inolako ezusterik izango apustuko egunean\nBi aizkolariek apustuan zer-nolako jarduna izango duten badakite denek, orain arte bezalaxe arituko direla argi eta garbi utzi baitute biek.\n«Ni beti azkar hasten naiz, aldeak ateratzera, eta igandean ere gauza bera egingo dut. Lagunek esaten didate, lasai hasteko, badaezpada, baina horrelakoa naiz, hasieratik bizi aterako naiz, ahalik eta alderik handiena kentzeko», dio Olasagastik.\n«Garbi daukagu bera bala bat bezala aterako dela. Nik neure erritmoari eutsi behar diot, itsutu gabe, baina aldi berean berari ere ezin diogu gehiegi ihes egiten utzi», adierazi zuen Xabier Zalduak. J.L.\nZalduak bere laugarren apustua jokatuko du etzi. Aurretik Erasunen, Kastroren eta Otaegiren aurka neurtu da, eta hiruretan garaile atera da Zumarragakoa.\nTolosako zezen-plazan etzi eguerdian jokatuko den apusturako enbor guztiak Zalduak plazaratuko ditu, baita Olasagastik moztu behar dituen azkeneko bi kana-erdikoak ere.


Non daude euskal emakume zinemagileak? — Gaztezulo\nNon daude euskal emakume zinemagileak?\nNon daude euskal emakume zinemagileak? Euskadiko Filmategiak 40 urte beteko ditu aurten eta Kimuak katalogoak 20. Horren harira antolatutako emanaldietan ez dute emakumeek zuzendutako lanik programatu. Protesta egiteko, euskal emakume zinemagileek emanaldi alternatiboa prestatu dute gaur, apirilak 26. https://www.gaztezulo.eus/albisteak/non-daude-euskal-emakume-zinemagileak https://www.gaztezulo.eus/albisteak/non-daude-euskal-emakume-zinemagileak/@@download/image/euskal-emakumeak-ere-bai.jpg\nEuskadiko Filmategiak 40 urte beteko ditu aurten eta Kimuak katalogoak 20. Horren harira antolatutako emanaldietan ez dute emakumeek zuzendutako lanik programatu. Protesta egiteko, euskal emakume zinemagileek emanaldi alternatiboa prestatu dute gaur, apirilak 26.\nEuskal Filmategiak 40 urte bete ditu; Kimuak-ek berriz 20. Ospakizun urtea da euskal zinemagintzarentzat, baina antolatutako emanaldietara ez dituzte emakume zinemagileen lanak gonbidatu. Ez dute emakume batek sortutako lan bat bera ere aukeratu. Horren aurrean, gaur, hilak 26, Euskal emakumeak ere bai! emanaldi alternatiboa antolatu dute 20:30an, Mundaiz kaleko Azpi Kultur Elkartean (Donostia).\nEmanaldi alternatibo honen antolatzaileen esanetan, ospakizunetik kanpo gelditu dira “ezinbestekoak” diren euskal pelikulak, tartean, Mirentxu Loyarte zuzendariaren Euskal Emakumeak, ikuska saileko 12.alea: "Zein da ospatzen ari garen Euskal Historia? Nola eraikiko dugu etorkizuna emakumezkoen erreferentziarik gabe?".\n42 emakumek beren atxikipena egin dute aldarrikapenean:\nIrati Gorostidi Agirretxe, Arantza Santesteban Perez, Lur Olaizola Lizarralde, Irati Cano Alkain, Irati Crespo Manjarres, Nora Alberdi Odriozola, Itziar Zorita Agirre, Maddi Barber Gutiérrez, Maren Gonzalez Zubeldia, Maider Oleaga, Begoña Vicario, Sara Hernández, Kristina Zorita Arratibel, Lara Izagirre Garizurieta, Itxaso Espinal Etxabarren, Leire Etxeberria Villalón, Leire Abaigar Elorza, Olatz Beobide Egaña, Jone Karres Azurmendi, Elena Gozalo, Aintzane Pérez del Palomar, Maru Solores, Ainhoa Andraka, Zuri Goikoetxea, Maider Fernández Iriarte, Iratxe Fresneda, Saioa Etxebarria, Ana Angulo Umaran, Itxaso Frau Terradillos, Marina Lameiro, Ana Hormaetxea, Estibaliz Sádaba Murguia, Itxaso Díaz, Yurre Ugarte, Amaia Lizarralde, Ane Zamora, Miren Manias, Mirari Echávarri, Ione Atenea, Olatz González, Mercedes Álvarez eta Izibene Oñederra.


Soziologia eta hezkuntza. Hezkuntza-sistema gizarte modernoetan: funtzioak, aldaketak eta gatazkak | José Taberner Guasp\nHezkuntzaren Soziologiako eskuliburu labur bat da hau. Publiko zabal bati zuzendua dagoenez, idazleak uztartu egin ditu, batetik, edukiaren zehaztasuna, batasuna eta trinkotasuna eta, bestetik, azalpenaren estilo arin eta narratiboa. Liburuan, prozesu hauek aztertu dira hezkuntza-instituzioaren ikuspegitik, batez ere Espainia kontuan izanda: sozializazioa, estratifikazioa, gatazka, menderakuntza, garapena eta gizarte-aldaketa. Desberdintasunaren eta diferentziaren gaiari heltzen zaio, hala gizarte-klaseen ikuspegitik nola generoaren, kultura-ezaugarrien eta identitate nazionalaren ikuspegitik. Azken aspaldian sorturiko eztabaidak ere jaso dira, hezkuntzaren alderditik begiratuta: neoilustratuak eta postmodernoak; integratzaileak eta multikulturalistak; globalizazio neoliberalarekin kritiko direnak eta haren aldeko sutsuak?


Ohiko galderak Identifikazio zenbakia: 900003897\nPFEZaren aitorpena zuzeneko zenbatespen arruntaren bidez eta BEZaren aitorpena araubide orokorraren bidez egiten dituen zergapekoa. Renault Kangoo bitariko ibilgailuaren alta erregistratu beharra dago. Ibilgailuaren matrikula 3654TYX da. Ardo-merkatari batek erosi du 15.000 eurotan 2018ko otsailaren 1ean, bere jarduera gauzatu ahal izateko.\nSalgaiak garraiatzeko erabiltzen den bitariko ibilgailua denez, haren %100 jarduerari lotuta dagoela joko dugu.\nJarduerari lotutako ondasun edo inbertsio-ondasun baten alta erregistratzeko, jarduerari lotutako ondasunen edo inbertsio-ondasunen kapitulura joko dugu. Aribideko ekitaldian erosi bada ondasuna, lehen aipatutako kapitulu horretaz gainera gastuen eta jasotako fakturen kapituluan ere erregistratu beharko dugu gastua.\nBehin ekitaldia itxi ondoren, ekitaldiari dagokion amortizazio-gastua kalkulatu behar dugu, eta hura gastuen eta jasotako fakturen kapituluan erregistratu. Horretaz gainera, ekitaldiko amortizazioa zehaztuko dugu jarduerari lotutako ondasunen edo inbertsio-ondasunen kapituluko dagokion gelaxkan.\nEragiketa-mota: Ondasuna altan ematea.\nEragiketaren data: 2018-02-01\nErabiltzen hasteko data: 2018-02-01 Titulua: Jabetza.\nOndasun-mota: Garraiobideak. Kontuaren zenbakia: 218000000\nIbilgailu-mota: Beste batzuk. Matrikula: 365TYX.\nJarduera: 164500 Azalpena: TXI. ARDOA ETA EDARIAK. ERA GUZTIETAKOAK. PFEZ lotura: %100\nAmortizazio-balioa: 15.000,00 / 2018/12/31 arte metatutako amortizazioa: / Amortizatzeke: 15.000,00


Galtzak, Shellstretch ehunez eginak. Oso sendoak eta transpiragarriak. Uraren kontrako PFCrik gabeko tratamendua dute. Gerrialde mistoa, gerrikoarekin. 2 patrika aurrealdean. Barrenak itxigailu bidez egokitu daitezke.\n• Galtza sendo eta transpiragarriak, Shellstretch ehunez eginak. • Uraren kontrako PFCrik gabeko tratamendua. • Gerrialde mistoa, gerrikoarekin. • 2 patrika aurrealdean. • Barrenak itxigailu bidez egokitu daitezke.


Izenpek bere profesionaltasuna eta jardun ona abalatzen duten ziurtagiri kualifikatu zorrotzenak eta aitorpenak ditu.\nISO 27001 deskargatzea (PDF, 869 KB)\nETSI EN 319 411-2 ziurtagari onartuko jaulkitzeko. Telekomunikazio Arauen Europako Institutuko (ETSI) ETSI EN 319 411-2 estandarrak jasotzen ditu ziurtagiri onartuak jaulkitzen dituzten Ziurtapen Autoritateek bete beharreko operazio eta kudeaketa ildoak. Honi eker, Izenpe, nabigatzaile eta sistema eragile nagusienek onartzea posible izan da.\nETSI EN 319 411-1 Web lekuei ziurtagiria. Telekomunikazio Arauen Europako Institutuko (ETSI) ETSI EN 319 411-1 estandarrak jasotzen ditu gako publikoko ziurtagiriak jaulkitzen dituzten Ziurtapen Autoritateek bete beharreko operazio eta kudeaketa ildoak. Horrez gain, balidazio hedatuko zirtagiriak jaulkitzeko aukera eskaintzen du zerbitzari ziurtagirientzat beraien ezaugarri nagusiena nabigatzaile barretan berdez agertzen direla delarik.\nETSI EN 319 421 Denbora zigilatzeko zerbitzua.\nETSI 2018 informe deskargatzea (PDF, 297 KB)